****

**ΕΣΩΤΕΡΙΚΟΣ ΚΑΝΟΝΙΣΜΟΣ**

**Προπτυχιακού Προγράμματος Σπουδών**

**Τμήματος Επιστήμης Φυσικής Αγωγής & Αθλητισμού**

**Δημοκριτείου Πανεπιστημίου Θράκης**

**2019**

**ΠΕΡΙΕΧΟΜΕΝΑ**

|  |  |  |
| --- | --- | --- |
| **ΚΕΦΑΛΑΙΟ Α’** | **Λειτουργία Προπτυχιακού Προγράμματος Σπουδών** | **6** |
| **Άρθρο 1** | Γενικές Διατάξεις ……………………………………………………………………. | 6 |
| Άρθρο 2 | Σκοπός του Π.Π.Σ. .…………………………………………………………………. | 6 |
| Άρθρο 3 | Διάρκεια φοίτησης …………………………………………………………………  | 7 |
| Άρθρο 4 | Ακαδημαϊκό Ημερολόγιο ……………………………………………………….. | 8 |
| Άρθρο 5 | Κύκλοι Σπουδών …………………………………………………………………….. | 8 |
| Άρθρο 6 | Επίτευξη μαθησιακών αποτελεσμάτων …………………………………. | 9 |
| Άρθρο 7 | Αξιολόγηση του διδακτικού έργου από τους φοιτητές …………. | 10 |
| Άρθρο 8 | Βαθμολογία - Υπολογισμός Βαθμού Πτυχίου ………………………… | 10 |
| Άρθρο 9 | Παράρτημα Διπλώματος-Επαγγελματικά Δικαιώματα .………….. | 11 |
| Άρθρο 10 | Τίτλοι Σπουδών ……………………………………………………………………… | 12 |
| Άρθρο 11 | Τελετή αποφοίτησης ……………………………………………………………… | 13 |
| **ΚΕΦΑΛΑΙΟ Β’** | **Θέματα Φοίτησης και Φοιτητικής Μέριμνας** | **14** |
| Άρθρο 1 | Υποδοχή πρωτοετών ……………………………………………………………… | 14 |
| Άρθρο 2 | Ακαδημαϊκός Σύμβουλος Σπουδών ……………………………………….. | 14 |
| Άρθρο 3 | Εγγραφή φοιτητών στα εξάμηνα ………………………………………….. | 14 |
| Άρθρο 4 | Υποχρεώσεις φοίτησης ………………………………………………………….. | 15 |
| Άρθρο 5  | Διακοπή φοίτησης ………………………………………………………………… | 15 |
| **Άρθρο 6** | Κατατακτήριες Εξετάσεις ………………………………………………………. | 16 |
| Άρθρο 7 | Αναγνώριση μαθημάτων φοιτητών εισαγομένων με το 10% …. | 16 |
| Άρθρο 8 | Φοιτητές με ειδικές αναπτυξιακές διαταραχές των σχολικών ικανοτήτων (μαθησιακές διαταραχές) ………………………………….. |  17 |
| Άρθρο 9 | Θεσμοθετημένες Υποτροφίες ……………………………………………….. | 17 |
| Άρθρο 10 | Κινητικότητα μέσω του προγράμματος ERASMUS+ ……………… | 18 |
| Άρθρο 11 | Προϋποθέσεις κινητικότητας …………………………………………………. | 18 |
| Άρθρο 12 | Συγγράμματα ………………………………………………………………………… | 19 |
| Άρθρο 13 | Ακαδημαϊκή Ταυτότητα ………………………………………………………… | 20 |
| Άρθρο 14 | Φοιτητική μέριμνα ……………………………………………………………….. | 20 |
| Άρθρο 15 | Επιτροπή Φοιτητικών Θεμάτων ……………………………………………. | 20 |
| Άρθρο 16 | Επιτροπής Ενημέρωσης και Συμβουλευτικής Φοιτητών ………… | 21 |
| Άρθρο 17 | Επιτροπή Διεθνούς Κινητικότητας Φοιτητών (Erasmus) ………... | 21 |
| Άρθρο 18 | Επιτροπή Προγράμματος Σπουδών ……………………………………….. | 22 |
| **ΚΕΦΑΛΑΙΟ Γ’** | **Κανονισμός Εξετάσεων** | **22** |
| **Άρθρο 1** | Γενικές διατάξεις …………………………………………………………………… | 22 |
| **Άρθρο 2** | Προετοιμασία των εξετάσεων ……………………………………………….. | 23 |
| **Άρθρο 3** | Δικαίωμα συμμετοχής στις εξετάσεις ……………………………………. | 23 |
| **Άρθρο 4** | Έναρξη της εξέτασης ……………………………………………………………… | 23 |
| **Άρθρο 5** | Διεξαγωγή των εξετάσεων …………………………………………………….. | 24 |
| **Άρθρο 6** | Διακοπή της εξέτασης ……………………………………………………………. | 25 |
| **Άρθρο 7** | Ακύρωση της εξέτασης ………………………………………………………….. | 25 |
| **Άρθρο 8** | Υποβολή ένστασης ………………………………………………………………… | 26 |
| **Άρθρο 9** | Αποτελέσματα των εξετάσεων ………………………………………………. | 26 |
| **Άρθρο 10** | Υποχρεώσεις των φοιτητών ως εξεταζόμενων ……………………….. | 26 |
| **Άρθρο 11** | Τήρηση του κανονισμού ………………………………………………………… | 27 |
| **Άρθρο 12** | Αλλαγή στις διατάξεις του κανονισμού ………………………………….. | 27 |

|  |  |  |
| --- | --- | --- |
| **ΚΕΦΑΛΑΙΟ Δ’** | **Πρακτική Άσκηση Φοιτητών** | **28** |
| **Άρθρο 1** | Πρακτική Άσκηση Φοιτητών του Τ.Ε.Φ.Α.Α. – Δ.Π.Θ. …………….. | 28 |
| **Άρθρο 2** | Πρακτική Άσκηση Φοιτητών στην Πρωτοβάθμια και στη Δευτεροβάθμια Εκπαίδευση …………………………………………………. |  28 |
| **Άρθρο 3** | Πρακτική Άσκηση στο πλαίσιο της Ειδικότητας ……………………… | 29 |
| **Άρθρο 4** | Πρακτική Άσκηση στο πλαίσιο Πράξης ………………………………….. | 29 |
| **Άρθρο 5** | Όροι συμμετοχής …………………………………………………………………… | 30 |
| **Άρθρο 6** | Κριτήρια επιλογής …………………………………………………………………. | 30 |
| **Άρθρο 7** | Ανακοίνωση προσωρινών αποτελεσμάτων ……………………………. | 31 |
| **Άρθρο 8** | Δικαίωμα Ενστάσεων …………………………………………………………….. | 31 |
| **Άρθρο 9** | Επικύρωση Αποτελεσμάτων για Πρακτική Άσκηση ………………… | 31 |
| **Άρθρο 10** | Πρακτική άσκηση μέσω του προγράμματος ERASMUS+ ………… | 32 |
| **ΚΕΦΑΛΑΙΟ Ε’**  | **Χρήση Αιθουσών Διδασκαλίας και Αθλητικών Εγκαταστάσεων** | **33** |
| **Άρθρο 1** | Γενικές διατάξεις ……………………………………………………………………. | 33 |
| **Άρθρο 2** | Υποχρεώσεις Διδάσκοντα για χρήση αίθουσας διδασκαλίας …. | 34 |
| **Άρθρο 3** | Υποχρεώσεις Φοιτητών για χρήση αίθουσας διδασκαλίας ……. | 34 |
| **Άρθρο 4** | Υποχρεώσεις Διδάσκοντα για χρήση αθλητικών χώρων εκπαίδευσης ………………………………………………………………………….. |  34 |
| **Άρθρο 5** | Υποχρεώσεις Φοιτητών για χρήση αθλητικών χώρων εκπαίδευσης ………………………………………………………………………….. | 35 |
| **Άρθρο 6** | Λειτουργία χρήσης αθλητικών εγκαταστάσεων …………………….. | 35 |
| **Άρθρο 7** | Ημέρες και ώρες λειτουργίας ………………………………………………… | 35 |
| **Άρθρο 8** | Διαδικασία διάθεσης χώρων …………………………………………………. | 36 |
| **Άρθρο 9** | Υποχρεώσεις των φοιτητών, αθλητικών συλλόγων και άλλων ασκούμενων ………………………………………………………………………….. |  36 |
| **Άρθρο 10** | Λειτουργία Σταδίου, Κλειστού Γυμναστηρίου, Μεταλλουργικής ………………………………………………………………….. |  37 |
| **Άρθρο 11** | Κολυμβητήριο ……………………………………………………………………….. | 38 |
| **ΚΕΦΑΛΑΙΟ ΣΤ’**  | **Λειτουργία Αιθουσών Υπολογιστών** | **40** |
| **Άρθρο 1** | Ώρες χρήσης Αιθουσών Υπολογιστών ……………….…………………… | 40 |
| **Άρθρο 2** | Δικαίωμα χρήσης Αιθουσών Υπολογιστών ……………………………… | 40 |
| **Άρθρο 3** | Προσωπικά Δεδομένα ………………………………….…………………………. | 41 |
| **Άρθρο 4** | Αποποίηση Ευθυνών ……………………………………………………………… | 41 |
| **Άρθρο 5** | Χρήση Λογισμικών – Διαδικτύου (Intenet) …………………….……….. | 41 |
| **Άρθρο 6** | Συμπεριφορά χρηστών εντός των Αιθουσών Υπολογιστών …….. | 43 |
| **Άρθρο 7** | Συνέπειες – Κυρώσεις …………………………………………………………….. | 44 |
| **ΠΑΡΑΡΤΗΜΑ** | **45** |
| **Παράρτημα Ι** | Οδηγός Πρακτικής Άσκησης στην Πρωτοβάθμια & Δευτεροβάθμια Εκπαίδευση ………………………………………………….. |  46 |
| **Παράρτημα ΙI** | Οδηγός Πρακτικής Άσκησης Ειδικοτήτων .…………………………….. | 50 |

|  |
| --- |
| **ΚΕΦΑΛΑΙΟ Α’****Λειτουργία Προπτυχιακού Προγράμματος Σπουδών** |

**Άρθρο 1**

Γενικές Διατάξεις

Το Τμήμα Επιστήμης Φυσικής Αγωγής και Αθλητισμού (Τ.Ε.Φ.Α.Α.) της Σχολής Επιστήμης Φυσικής Αγωγής & Αθλητισμού (Σ.Ε.Φ.Α.Α.) του Δημοκριτείου Πανεπιστημίου Θράκης (Δ.Π.Θ.) ιδρύθηκε το 1983 (Π.Δ. 465/83). Από την αρχή λειτουργίας του μέχρι σήμερα προβαίνει σταδιακά σε αναμορφώσεις του Προπτυχιακού Προγράμματος Σπουδών (Π.Π.Σ). λαμβάνοντας υπόψη τις σύγχρονες διεθνείς τάσεις στο χώρο της αθλητικής επιστήμης καθώς και την εξασφάλιση καλύτερων συνθηκών επαγγελματικής αποκατάστασης των αποφοίτων του.

Οι αναμορφώσεις στο πρόγραμμα σπουδών γίνονται στο πλαίσιο της συνεχούς προσπάθειας για την αναβάθμιση και τον εκσυγχρονισμό του Π.Π.Σ., αναδεικνύοντας τη σπουδαιότητα της διασύνδεσης των γνωστικών αντικειμένων που θεραπεύει το Τμήμα με την πρακτική εφαρμογή σε χώρους δράσης, με στόχο την αποτελεσματικότερη επαγγελματική αποκατάσταση των πτυχιούχων.

Στην ιστοσελίδα του Τμήματος παρέχονται όλες τις πληροφορίες λειτουργίας του Προπτυχιακού Προγράμματος Σπουδών <http://www.phyed.duth.gr/>

Άρθρο 2

Σκοπός του Π.Π.Σ.

Σύμφωνα με το ΦΕΚ ίδρυσης του Τμήματος Επιστήμης Φυσικής Αγωγής και Αθλητισμού του Δημοκριτείου Πανεπιστημίου Θράκης (Π.Δ. 465/29/30.11.83), αποστολή του Προπτυχιακού Προγράμματος Σπουδών είναι:

α) Να καλλιεργεί και να προάγει την Επιστήμη της Φυσικής Αγωγής και του Αθλητισμού με την ακαδημαϊκή και εφαρμοσμένη διδασκαλία και έρευνα.

β) Να παρέχει στους πτυχιούχους του τα απαραίτητα εφόδια που θα εξασφαλίσουν την άρτια κατάρτισή τους για την επιστημονική και την επαγγελματική τους σταδιοδρομία.

γ) Να συμβάλλει στην πρόοδο του ελληνικού αθλητισμού και ταυτόχρονα να καλλιεργεί και να διαδίδει σε ολόκληρο το λαό την αθλητική ιδέα.

δ) Να συμβάλλει στη συνειδητοποίηση από το λαό της σημασίας της Φυσικής αγωγής ως βασικού παράγοντα για τη βελτίωση της ποιότητας ζωής.

Άρθρο 3

Διάρκεια φοίτησης

Η διάρκεια του Προπτυχιακού Προγράμματος Σπουδών του Τ.Ε.Φ.Α.Α. - Δ.Π.Θ. είναι οκτώ (8) εξάμηνα που κατανέμονται σε τέσσερα (4) ακαδημαϊκά έτη.

Η περίοδος κανονικής φοίτησης ισούται με τον ελάχιστο αριθμό των αναγκαίων για την απονομή του τίτλου σπουδών εξαμήνων, σύμφωνα με το ενδεικτικό πρόγραμμα σπουδών του Τμήματος, προσαυξημένο κατά τέσσερα εξάμηνα. Κατά συνέπεια, για το Τ.Ε.Φ.Α.Α. - Δ.Π.Θ. η διάρκεια κανονικής φοίτησης ισούται με δώδεκα (12) εξάμηνα ή έξι (6) έτη.

Το διδακτικό έργο κάθε ακαδημαϊκού έτους διαρθρώνεται σε δύο εξάμηνα (χειμερινό και εαρινό). Κάθε εξάμηνο περιλαμβάνει τουλάχιστον δεκατρείς (13) πλήρεις εβδομάδες για διδασκαλία και τρεις (3) εβδομάδες για εξετάσεις. Η διδασκαλία και η εξέταση των μαθημάτων γίνεται στην Ελληνική γλώσσα.

Τα χειμερινά εξάμηνα αρχίζουν στις αρχές του Οκτωβρίου και τα εαρινά εξάμηνα λήγουν το πρώτο δεκαπενθήμερο του Ιουνίου. Οι ακριβείς ημερομηνίες καθορίζονται από τη Σύγκλητο.

Παράταση της διάρκειας ενός εξαμήνου επιτρέπεται μόνο σε εξαιρετικές περιπτώσεις προκειμένου να συμπληρωθεί ο απαιτούμενος ελάχιστος αριθμός εβδομάδων διδασκαλίας, δεν μπορεί να υπερβαίνει τις δύο εβδομάδες και γίνεται με απόφαση του Πρύτανη, ύστερα από πρόταση της Κοσμητείας της Σχολής. Αν για οποιονδήποτε λόγο ο αριθμός των εβδομάδων διδασκαλίας που πραγματοποιήθηκαν σε ένα μάθημα είναι μικρότερος από τις δεκατρείς, το μάθημα θεωρείται ότι δεν διδάχθηκε και δεν εξετάζεται, τυχόν δε εξέταση του είναι άκυρη και ο βαθμός δεν υπολογίζεται για την απονομή του τίτλου σπουδών.

Η διδασκαλία των μαθημάτων του προγράμματος σπουδών γίνεται σύμφωνα με το ωρολόγιο πρόγραμμα το οποίο καταρτίζεται και ανακοινώνεται έγκαιρα και περιλαμβάνει την κατανομή των ωρών διδασκαλίας όλων των μαθημάτων μέσα στις πέντε εργάσιμες ημέρες της εβδομάδας, το πλήθος των τμημάτων, τους διδάσκοντες και τις αίθουσες/χώρους διδασκαλίας.

Άρθρο 4

Ακαδημαϊκό Ημερολόγιο

Το ακαδημαϊκό έτος αρχίζει την 1η Σεπτεμβρίου και λήγει την 31η Αυγούστου του επόμενου έτους.

Οι ημερομηνίες έναρξης και λήξης των μαθημάτων χειμερινού και εαρινού εξαμήνου καθώς και των εξετάσεων καθορίζονται με απόφαση της Συγκλήτου και ανακοινώνονται στη Γραμματεία του Τμήματος.

Παραδόσεις μαθημάτων και εξετάσεις δεν πραγματοποιούνται κατά τις παρακάτω ημέρες και χρονικά διαστήματα:

* Την 28η Οκτωβρίου (Εθνική Επέτειος)
* Την 17η Νοεμβρίου (Επέτειος Εξέγερσης Πολυτεχνείου)
* Από την 23η Δεκεμβρίου έως και την 6η Ιανουαρίου (Διακοπές Χριστουγέννων)
* Την 30η Ιανουαρίου (Εορτή Τριών Ιεραρχών)
* Την Καθαρά Δευτέρα
* Την 25η Μαρτίου (Εθνική Επέτειος)
* Από Κυριακή του Λαζάρου έως την Κυριακή του Θωμά (Διακοπές Πάσχα)
* Την 1η Μαΐου
* Την 14η Μαΐου (Απελευθέρωση Κομοτηνής)
* Του Αγίου Πνεύματος
* Την ημέρα διεξαγωγής φοιτητικών εκλογών

Άρθρο 5

Κύκλοι Σπουδών

Το Προπτυχιακό Πρόγραμμα Σπουδών του Τ.Ε.Φ.Α.Α. - Δ.Π.Θ. περιλαμβάνει 60 μαθήματα για έναν πλήρη κύκλο σπουδών τα οποία αποδίδουν 240 πιστωτικές μονάδες (ECTS) και αντανακλούν τη σχετική βαρύτητα και το φόρτο εργασίας των διαφόρων μαθημάτων. Κάθε εξάμηνο αντιστοιχεί σε 30 ECTS (κάθε πιστωτική μονάδα αντιστοιχεί σε 30 ώρες εργασίας από τον φοιτητή).

Το υφιστάμενο Προπτυχιακό Πρόγραμμα Σπουδών περιλαμβάνει δύο κύκλους σπουδών: το Βασικό Κύκλο σπουδών (1ο & 2ο έτος σπουδών) και τoν Κύκλο Εξειδίκευσης (3ο & 4ο έτος σπουδών).

Ο *Βασικός Κύκλος σπουδών* περιλαμβάνει θεωρητικά, πρακτικά και εργαστηριακά μαθήματα τα οποία είναι κοινά για όλους τους φοιτητές/τριες.

Το κάθε πρακτικό μάθημα Διδακτικής του εαρινού εξαμήνου (Β’ και Δ’ εξαμήνου) αποτελεί προαπαιτούμενο μάθημα της αντίστοιχης Ειδικότητας.

Για τις Ειδικότητες που δεν έχουν αντίστοιχο πρακτικό μάθημα στο 1ο ή στο 2ο έτος σπουδών, προσφέρονται συγκεκριμένα προαπαιτούμενα μαθήματα επιλογής στο 2ο έτος σπουδών, από τα οποία κάθε φοιτητής/τρια μπορεί να επιλέξει έως τρία (3) μαθήματα.

Στον *Κύκλο Εξειδίκευσης* κάθε φοιτητής/τρια θα πρέπει να επιλέξει μια Ειδικότητα, η οποία εντάσσεται σε συγκεκριμένη Κατεύθυνση: i) Προπονητική, ii) Αθλητική Αναψυχή και Χορός , iii) Άσκηση σε Eιδικούς πληθυσμούς. Στόχος είναι η επιλογή μιας ειδικότητας της επιλεγόμενης κατεύθυνσης παρακολουθώντας τα απαιτούμενα μαθήματα της ειδικότητας, τα μαθήματα ελεύθερης επιλογής (ή διπλωματική εργασία) και τα μαθήματα της κατεύθυνσης.

Απαραίτητη προϋπόθεση για τη δήλωση και παρακολούθηση μιας Ειδικότητας είναι η δήλωση, παρακολούθηση και αξιολόγηση στο αντίστοιχο προαπαιτούμενο μάθημα, που έχει προκαθοριστεί από τη συγκεκριμένη Ειδικότητα, με βαθμό τουλάχιστον επτά (7). Η κάθε Ειδικότητα εντάσσεται σε συγκεκριμένη Κατεύθυνση. Παράλληλα με την παρακολούθηση των μαθημάτων της Ειδικότητας είναι υποχρεωτική και η παρακολούθηση των μαθημάτων της αντίστοιχης Κατεύθυνσης.

Εκτός από τα μαθήματα της Ειδικότητας και της Κατεύθυνσης, τα οποία είναι διαφορετικά ανάλογα με την Ειδικότητα και την Κατεύθυνση που παρακολουθεί ο κάθε φοιτητής/τρια, στον Κύκλο Εξειδίκευσης περιλαμβάνονται επίσης θεωρητικά και πρακτικά μαθήματα τα οποία είναι κοινά για όλους τους φοιτητές/τριες, καθώς και μαθήματα ελεύθερης επιλογής.

Τα μαθήματα πρακτικής εφαρμογής είτε είναι επιλογής είτε κορμού, τα προαπαιτούμενα μαθήματα επιλογής που οδηγούν σε Ειδικότητα, τα μαθήματα Κατεύθυνσης καθώς και τα Μαθήματα Ειδικότητας είναι υποχρεωτικής παρακολούθησης. Για να δημιουργηθεί τμήμα σε μάθημα επιλογής (προαπαιτούμενο ή ελεύθερης επιλογής) που έχει πρακτικό χαρακτήρα και σχετίζεται με ατομικό άθλημα, θα πρέπει να επιλεγεί τουλάχιστον από τέσσερις (4) φοιτητές – τριες, ενώ σε μάθημα επιλογής (προαπαιτούμενο ή ελεύθερης επιλογής) που έχει πρακτικό χαρακτήρα και σχετίζεται με ομαδικό άθλημα ή είναι θεωρητικού χαρακτήρα, θα πρέπει να επιλεγεί τουλάχιστον από έξι (6) φοιτητές – τριες.

Κάθε φοιτητής/τρια στον Κύκλο Εξειδίκευσης μπορεί να επιλέξει συνολικά τέσσερα (4) μαθήματα ελεύθερης επιλογής ή ένα (1) μάθημα ελεύθερης επιλογής και την εκπόνηση Διπλωματικής Εργασίας, η οποία περιλαμβάνει τρία (3) μαθήματα.

Για τη δήλωση και παρακολούθηση μιας Ειδικότητας στον Κύκλο Εξειδίκευσης (3ο και 4ο έτος σπουδών) απαραίτητη προϋπόθεση είναι η δήλωση, παρακολούθηση και αξιολόγηση στο αντίστοιχο προαπαιτούμενο μάθημα της συγκεκριμένης Ειδικότητας με βαθμό τουλάχιστον επτά (7).

Για την εκπόνηση Διπλωματικής εργασίας απαραίτητη προϋπόθεση είναι η δήλωση και επιτυχής παρακολούθηση εργαστηριακών μαθημάτων, στο ΣΤ΄ και Ζ΄ εξάμηνο αντίστοιχα, αντί του 5ου, 6ου και 7ου μαθήματος ελεύθερης επιλογής.

Άρθρο 6

**Επίτευξη μαθησιακών αποτελεσμάτων**

Σύμφωνα με τις διατάξεις του Ν.3374/2005 και της Υ.Α. Φ5/89656/Β3/2007 ΦΕΚ Β΄1466/13-8-2007, τα μαθησιακά αποτελέσματα που επιτυγχάνονται βάσει των προηγούμενων προγραμμάτων σπουδών του Τμήματος μέχρι σήμερα αντιστοιχούν στα 240 ECTS (υπ’ αριθμ. 441/2013 απόφαση Γενικής Συνέλευσης). Σύμφωνα με το Παράρτημα Διπλώματος, για την επίτευξη των μαθησιακών αποτελεσμάτων, πτυχιούχος καθίσταται ο/η φοιτητής/τρια όταν έχει παρακολουθήσει με επιτυχία όλα τα μαθήματα (60) του ΠΠΣ και έχει επιτυχώς ολοκληρώσει και υποστηρίξει την προαιρετική πτυχιακή εργασία συγκεντρώνοντας 240 πιστωτικές μονάδες (ECTS).

Άρθρο 7

**Αξιολόγηση του διδακτικού έργου από τους φοιτητές**

 Το Τ.Ε.Φ.Α.Α. - Δ.Π.Θ. έχει οργανωμένες διαδικασίες αξιολόγησης του διδακτικού έργου από τους φοιτητές με τη χρήση ψηφιακών ερωτηματολογίων του πληροφοριακού συστήματος της ΜΟ.ΔΙ.Π. του Ιδρύματος.

 Η αξιολόγηση περιλαμβάνει την αξιολόγηση του μαθήματος, της διδασκαλίας και του διδάσκοντα και διενεργείται μεταξύ 8ης και 11ης εβδομάδας διδασκαλίας, σε όλα τα μαθήματα του χειμερινού και εαρινού εξαμήνου, σε όλα τα έτη σπουδών.

 Τα αποτελέσματα της αξιολόγησης παρουσιάζονται σε ειδική ενημερωτική συνάντηση σε όλο το διδακτικό προσωπικό του Τμήματος.

Άρθρο 8

Βαθμολογία - Υπολογισμός Βαθμού Πτυχίου

 Η βαθμολογία σε κάθε μάθημα καθορίζεται από τον διδάσκοντα, ο οποίος μπορεί να οργανώσει κατά την κρίση του γραπτές ή και προφορικές εξετάσεις ή και να στηριχθεί σε εργασίες ή εργαστηριακές ασκήσεις.

Σύμφωνα με την Υπουργική Απόφαση Β3/2166/1987 (ΦΕΚ 308 Β΄) και τις διατάξεις της παρ. 5 του άρθρου 14 του Ν. 3374/2005, για τον υπολογισμό του βαθμού του πτυχίου λαμβάνονται υπόψη οι διδακτικές μονάδες. Πιο συγκεκριμένα, ο βαθμός κάθε μαθήματος πολλαπλασιάζεται επί ένα συντελεστή, ο οποίος ονομάζεται συντελεστής βαρύτητας του μαθήματος, και, ακολούθως το άθροισμα των επιμέρους γινομένων διαιρείται με το άθροισμα των συντελεστών βαρύτητας όλων των μαθημάτων.

Οι συντελεστές βαρύτητας είναι 1,0, 1,5 και 2,0 και υπολογίζονται ως εξής:

* Μαθήματα με 1 ή 2 διδακτικές μονάδες έχουν συντελεστή βαρύτητας 1,0.
* Μαθήματα με 3 ή 4 διδακτικές μονάδες έχουν συντελεστή βαρύτητας 1,5.
* Μαθήματα με περισσότερες από 4 διδακτικές μονάδες έχουν συντελεστή βαρύτητας 2.

Ο βαθμός πτυχίου δίδεται με ακρίβεια εκατοστού και κυμαίνεται από 5,00 μέχρι και 10.

Στο πτυχίο αναγράφεται και ο χαρακτηρισμός: *Καλώς* (βαθμός πτυχίου 5,00 – 6,49), *Λίαν καλώς*: (βαθμός πτυχίου 6,50 – 8,49), *Άριστα* (βαθμός πτυχίου 8,50 – 10).

Άρθρο 9

Παράρτημα Διπλώματος – Επαγγελματικά δικαιώματα

 Το Τ.Ε.Φ.Α.Α. - Δ.Π.Θ. χορηγεί από το 2014 Παράρτημα Διπλώματος ως συμπλήρωμα του τίτλου σπουδών του προπτυχιακού προγράμματος στην ελληνική και αγγλική γλώσσα.

Με την ολοκλήρωση των σπουδών τους οι πτυχιούχοι αποκτούν τις απαραίτητες επιστημονικές γνώσεις, ικανότητες και δεξιότητες στη Φυσική Αγωγή και στην Αθλητική Επιστήμη και έχουν τη δυνατότητα να αναπτύξουν πολύπλευρη επαγγελματική σταδιοδρομία, όπως περιγράφεται στην Ενότητα 5 του Παραρτήματος Διπλώματος. Αποκτούν γνώσεις και δεξιότητες απαραίτητες για:

* τη διδασκαλία της Επιστήμης της Φυσικής Αγωγής, του Αθλητισμού, της Άσκησης και της Αγωγής Υγείας σε όλες τις βαθμίδες της Εκπαίδευσης (Προσχολική, Πρωτοβάθμια, Δευτεροβάθμια, Σ.Μ.Ε.Α. και Τριτοβάθμια), στα αθλητικά σωματεία και στους χώρους εργασίας και κοινωνικής δραστηριότητας εν γένει.
* τη διδασκαλία μαθημάτων συναφών με την Επιστήμη της Φυσικής Αγωγής, του Αθλητισμού, της Άσκησης και της Φυσικής Δραστηριότητας στη Γενική, στην Επαγγελματική Εκπαίδευση και στην Εκπαίδευση Ενηλίκων, καθώς και την ανάληψη δράσεων αγωγής υγείας, ολυμπιακής και αθλητικής παιδείας.
* τη διεύθυνση και τη στελέχωση των Αθλητικών Ομοσπονδιών, των Γυμναστηρίων, των Κέντρων Φυσικής Δραστηριότητας, Άσκησης και Αναψυχής, αθλητικών εταιρειών παροχής προϊόντων και υπηρεσιών, καθώς και των αθλητικών εγκαταστάσεων εν γένει.
* την άσκηση καθηκόντων τεχνικών συμβούλων και επιστημονικών συνεργατών σε αθλητικές Ομοσπονδίες, σε αθλητικούς φορείς, Κ.Δ.Α.Υ., σε φορείς υγείας, σε φορείς αναψυχής, σε φορείς αθλητικού τουρισμού, σε φορείς και οργανισμούς τοπικής αυτοδιοίκησης και σε λοιπούς φορείς συναφείς με τη Φυσική Αγωγή, τον Αθλητισμό και την Άσκηση γενικότερα.
* το σχεδιασμό και την υλοποίηση, μετά από σχετική ιατρική γνωμάτευση, προγραμμάτων άσκησης, φυσικής δραστηριότητας και αναψυχής για την αποκατάσταση προβλημάτων υγείας στο γενικό αλλά και σε ειδικούς πληθυσμούς, σε Νοσοκομεία, σε Κέντρα Υγείας, σε Κέντρα Αποκατάστασης, σε Κ.Ε.Κ.Υ.Κ.Α.Μ.Ε.Α. και άλλους Οργανισμούς Υγείας, σε Σχολεία και Ιδρύματα ατόμων με ειδικές ανάγκες, καθώς επίσης και σε Εργομετρικά Κέντρα.
* το σχεδιασμό και την υλοποίηση προγραμμάτων άσκησης, φυσικής δραστηριότητας και αναψυχής σε Ο.Τ.Α., Δημοτικές Επιχειρήσεις, Κ.Α.Π.Η., κέντρα άσκησης, γυμναστήρια και συναφείς φορείς, καθώς και σε φορείς αναψυχής, υπαίθριες δραστηριότητες και κατασκηνώσεις.
* το σχεδιασμό και την υλοποίηση προπονητικών προγραμμάτων σε αθλητές όλων των αθλημάτων και κατηγοριών, καθώς και την καθοδήγηση των αθλητών και των ομάδων στους αγώνες (coaching).
* τη διδασκαλία παραδοσιακού και σύγχρονου χορού.
* την επίδειξη επαγγελματικής ωριμότητας και υιοθέτησης ηγετικού ρόλου στο πεδίο ενασχόλησής τους
* τη διαχείριση της βασικής γνώσης σχετικά με τις τεχνολογικές και επιχειρηματικές διαδικασίες που απαιτούνται για τη δημιουργία και παροχή νέων προϊόντων και υπηρεσιών σε πεδία σχετικά
* με τη Φυσική Αγωγή και την Άθληση.

Άρθρο 10

Τίτλοι Σπουδών

Ο φοιτητής ολοκληρώνει τις σπουδές του και του απονέμεται τίτλος σπουδών όταν εξεταστεί επιτυχώς στα μαθήματα που προβλέπονται από το πρόγραμμα σπουδών συγκεντρώνοντας τον απαιτούμενο αριθμό διδακτικών μονάδων (ECTS).

Άρθρο 11

Τελετή αποφοίτησης

Η Τελετή ορκωμοσίας των αποφοίτων πραγματοποιείται τρεις φορές κατά τη διάρκεια του ακαδημαϊκού έτους μετά το πέρας των εξεταστικών περιόδων του χειμερινού και εαρινού εξαμήνου καθώς και μετά την επαναληπτική εξεταστική περίοδο του Σεπτεμβρίου.

Οι ακριβείς ημερομηνίες ορκωμοσίας καθώς και τα απαιτούμενα δικαιολογητικά ανακοινώνονται από τη Γραμματεία του Τμήματος και η σχετική ανακοίνωση αναρτάται στην ιστοσελίδα του Τμήματος.

|  |
| --- |
| **ΚΕΦΑΛΑΙΟ Β’****Θέματα Φοίτησης και Φοιτητικής Μέριμνας** |

Άρθρο 1

Υποδοχή πρωτοετών

Με την έναρξη των μαθημάτων του Α΄ Εξαμήνου σπουδών, στο Τ.Ε.Φ.Α.Α. του Δ.Π.Θ. διοργανώνεται ένα διήμερο υποδοχής των πρωτοετών φοιτητών/τριων, το οποίο περιλαμβάνει ξενάγηση στους χώρους του Τμήματος (αίθουσες, αμφιθέατρα, γυμναστήριο, κολυμβητήριο, γραμματεία, βιβλιοθήκη, αίθουσες υπολογιστών κλπ) και ενημέρωση για:

* + το Πρόγραμμα Προπτυχιακών Σπουδών,
	+ τις ψηφιακές υπηρεσίες που προσφέρει το Ίδρυμα,
	+ τα ευρωπαϊκά προγράμματα κινητικότητας των φοιτητών (ERASMUS) και
	+ το θεσμό του Ακαδημαϊκού Συμβούλου Σπουδών.

Στο πλαίσιο αυτού του διημέρου λαμβάνει χώρα και συνάντηση των φοιτητών με τον Σύμβουλο Καθηγητή τους όπου συζητούνται εφ’ όλης της ύλης θέματα φοίτησης και εκπαίδευσης του ΠΠΣ.

Άρθρο 2

**Ακαδημαϊκός Σύμβουλος Σπουδών**

Στο Τ.Ε.Φ.Α.Α. του Δ.Π.Θ. είναι ενεργός ο θεσμός του «Ακαδημαϊκού Συμβούλου Σπουδών», ο οποίος συνεργάζεται με τον εκάστοτε φοιτητή/τρια σε όλη τη διάρκεια των σπουδών του/της, παρέχοντας πληροφορίες σχετικά με τη φοίτησή του/της και δρώντας ως αποδέκτης των ανησυχιών, ερωτημάτων και προβληματισμών του/της.

Κατά την υποδοχή των πρωτοετών φοιτητών γίνεται η κατανομή όλων των φοιτητών/τριών σε αντίστοιχους «Σύμβουλους Καθηγητές» και ανανεώνεται η επικοινωνία μεταξύ τους σε τακτά χρονικά διαστήματα που καθορίζονται από τις δύο πλευρές, ή παρέχεται ελεύθερα η δυνατότητα επικοινωνίας των φοιτητών/τριών με τον «Ακαδημαϊκό Σύμβουλο Σπουδών» τους στις ώρες επικοινωνίας γραφείου των Καθηγητών με τους φοιτητές.

Άρθρο 3

Εγγραφή φοιτητών στα εξάμηνα

Οι φοιτητές/τριες εγγράφονται στο Τμήμα στην αρχή κάθε εξαμήνου και δηλώνουν τα μαθήματα μέσω του συστήματος ηλεκτρονικής γραμματείας, μέσα σε ορισμένη προθεσμία που ανακοινώνεται από τη Γραμματεία.

Οι ημερομηνίες ανανέωσης εγγραφής και δήλωσης μαθημάτων ανακοινώνονται μέσω της ιστοσελίδας του Τμήματος πριν την έναρξη κάθε εξαμήνου.

Φοιτητής/τρια που δεν δηλώσει κάποιο μάθημα δεν μπορεί να το παρακολουθήσει ούτε και να εξετασθεί σε αυτό.

Άρθρο 4

Υποχρεώσεις φοίτησης

Στα μαθήματα όλων των εξαμήνων, όπου οι παρουσίες είναι υποχρεωτικές, οι φοιτητές δικαιούνται να πραγματοποιήσουν το ανώτερο μέχρι τέσσερις (4) απουσίες στα μαθήματα που διδάσκονται δύο ώρες την εβδομάδα και οκτώ (8) απουσίες στα μαθήματα που διδάσκονται τέσσερις ή περισσότερες ώρες την εβδομάδα (μαθήματα ειδικότητας) (Απόφαση Γενικής Συνέλευσης 472/17.05.2016).

Για τους φοιτητές/αθλητές δικαιολογείται η συμμετοχή τους στην προετοιμασία και τους αγώνες των Εθνικών Ομάδων μετά από υποβολή σχετικής αίτησης και προσκόμιση δικαιολογητικών από την Ομοσπονδία που να επιβεβαιώνει τη συμμετοχή του αθλητή στην προετοιμασία ή /και τους αγώνες της Εθνικής Ομάδας.

Για θέματα νοσηλείας/υγείας το αίτημα δικαιολόγησης απουσιών εξετάζεται μετά από αίτηση του φοιτητή/τριας η οποία συνοδεύεται απαραίτητα από σχετικό δικαιολογητικό από το νοσοκομείο στο οποίο νοσηλεύτηκε ο/η φοιτητής/ τρια .

Δεν θα καταχωρούνται απουσίες στους/στις φοιτητές/τριες που συμμετέχουν σε εκπαιδευτικές δράσεις του Τμήματος, των ειδικοτήτων, των μαθημάτων. Απαραίτητη είναι η προέγκριση της δράσης από τον Τομέα και τη Συνέλευση του Τμήματος. Μετά το πέρας της δράσης οι υπεύθυνοι καθηγητές οφείλουν να αποστέλλουν λίστα με τα ονοματεπώνυμα των συμμετεχόντων στη Γραμματεία του Τμήματος.

Οι εκπαιδευτικές δράσεις μπορούν να πραγματοποιούνται καθ΄όλη τη διάρκεια του εξαμήνου με την προϋπόθεση να κατατίθεται ο προγραμματισμός τους τις τρεις πρώτες εβδομάδες του εξαμήνου και να εγκρίνεται από τη Συνέλευση του Τομέα και του Τμήματος η συγκεκριμένη δράση και η κάλυψη των απουσιών των φοιτητών.

Άρθρο 5

Διακοπή φοίτησης

Οι φοιτητές μπορούν ύστερα από αίτησή τους προς την Κοσμητεία της Σχολής να διακόψουν τη φοίτησή τους για όσα εξάμηνα, συνεχόμενα ή μη επιθυμούν, και όχι περισσότερα από τον ελάχιστο αριθμό εξαμήνων που απαιτούνται για τη λήψη του πτυχίου, σύμφωνα με την ισχύουσα νομοθεσία. Τα εξάμηνα αυτά δεν προσμετρώνται στην παραπάνω ανώτατη διάρκεια φοίτησης.

Η φοιτητική ιδιότητα διακόπτεται προσωρινά κατά το χρόνο διακοπής της φοίτησης.

**Άρθρο 6**

**Κατατακτήριες Εξετάσεις**

Η επιλογή υποψηφίων για κατάταξη πτυχιούχων γίνεται με κατατακτήριες εξετάσεις με θέματα ανάπτυξης στα μαθήματα: i) Ανατoμία ii) Φυσιολογία και iii) Παιδαγωγικά

Οι επιτυχόντες κατατάσσονται στο Γ΄ Εξάμηνο σπουδών. Αναλυτικές πληροφορίες για τα μαθήματα και την ύλη των εξετάσεων αναρτώνται στην ιστοσελίδα του Τμήματος.

Οι κατατασσόμενοι απαλλάσσονται από την εξέταση των μαθημάτων στα οποία εξετάστηκαν για την κατάταξή τους.

Με απόφαση της Συνέλευσης οι κατατασσόμενοι φοιτητές απαλλάσσονται από την εξέταση μαθημάτων ή ασκήσεων του προγράμματος σπουδών του Τμήματος που διδάχθηκαν πλήρως στο Τμήμα προέλευσής τους.

Άρθρο 7

Αναγνώριση μαθημάτων φοιτητών εισαγομένων με το 10%

Με απόφαση της Συνέλευσης του Τμήματος (αριθ. συνεδρίασης 513/12.03.2019) δίνεται η δυνατότητα στους φοιτητές που εισάγονται στο Τμήμα με το 10% να αναγνωρίσουν μαθήματα τα οποία έχουν διδαχθεί και εξετασθεί επιτυχώς στο Τμήμα προέλευσής τους ώστε να απαλλαχθούν από την εξέτασή τους.

Για την αναγνώριση των μαθημάτων ο φοιτητής υποβάλλει αίτηση στη Γραμματεία του Τμήματος στην οποία αναφέρεται το μάθημα του Τμήματος προέλευσης και το αντίστοιχο μάθημα του ΤΕΦΑΑ και συνοδεύεται από το περιεχόμενο του μαθήματος προέλευσης και αντίγραφο αναλυτικής βαθμολογίας.

Η αναγνώριση των μαθημάτων πραγματοποιείται με απόφαση της Συνέλευσης του Τμήματος μετά από εισήγηση της Επιτροπής Φοιτητικών Θεμάτων.

Άρθρο 8

Φοιτητές με ειδικές αναπτυξιακές διαταραχές των σχολικών ικανοτήτων

(μαθησιακές διαταραχές)

Με απόφαση της Συνέλευσης του Τμήματος (αριθ.συνεδρίασης 512/05.03.2019) καθορίσθηκε ο τρόπος αξιολόγησης των φοιτητών με ειδικές αναπτυξιακές διαταραχές των σχολικών ικανοτήτων (μαθησιακές διαταραχές) ως εξής:

* Κάθε φοιτητής/τρια με μαθησιακές διαταραχές έχει τη δυνατότητα να αξιολογείται με προφορικές εξετάσεις στα μαθήματα που επιθυμεί. Πριν από την προφορική του/της αξιολόγηση, έχει τη δυνατότητα αφενός να προετοιμάσει τις απαντήσεις του/της, για όσο χρόνο διαρκεί η εξέταση των συμφοιτητών του/της που εξετάζονται γραπτώς και αφετέρου δύναται να κρατά σημειώσεις, τις οποίες μπορεί να συμβουλεύεται κατά τη διάρκεια της προφορικής εξέτασης.
* Εφόσον του/της είναι αναγκαίο, εκφωνούνται στον/στην φοιτητή/τρια τα ερωτήματα των εξετάσεων, πριν την έναρξη της προετοιμασίας του/της για την προφορική του/της εξέταση.

Όσον αφορά στην τυπική διαδικασία, ο/η φοιτητής/τρια υποβάλλει αίτηση στη Γραμματεία, εφόσον επιθυμεί την προφορική του/της εξέταση, η οποία συνοδεύεται από γνωμάτευση που πιστοποιεί τη μαθησιακή διαταραχή. Η γνωμάτευση πρέπει να έχει εκδοθεί από Κέντρο Εκπαιδευτικής και Συμβουλευτικής Υποστήριξης (Κ.Ε.Σ.Υ.) ή αναγνωρισμένο από το Υπουργείο Παιδείας Ιατροπαιδαγωγικό Κέντρο.

Την απόφαση επί του αιτήματος λαμβάνει η Επιτροπή Φοιτητικών Θεμάτων στην οποία έχει εκχωρηθεί η αρμοδιότητα σύμφωνα με την αριθ. 892/16.01.2015 απόφαση της Συνέλευσης του Τμήματος.

Άρθρο 9

**Θεσμοθετημένες Υποτροφίες**

Το Δημοκρίτειο Πανεπιστήμιο Θράκης έχει θεσμοθετήσει από το 2017 τη χορήγηση υποτροφιών «ΔΗΜΟΚΡΙΤΟΣ» στους φοιτητές πρώτου κύκλου σπουδών των Τμημάτων του μετά από σχετική απόφαση της Συγκλήτου (υπ’ αριθ. 84/45/25.07.2017). Η υποτροφία χορηγείται για δέκα (10) μήνες.

Ο αριθμός των υποτροφιών και το ύψος του χορηγούμενου χρηματικού ποσού καθορίζονται με εισήγηση της Επιτροπής Ερευνών του Δ.Π.Θ., για κάθε ακαδημαϊκό έτος ανάλογα με τα τρέχοντα αποθεματικά του ΕΛΚΕ. Η Επιτροπή Ερευνών έχει την εποπτεία της οικονομικής διαχείρισης. Η τελική έγκριση (αριθμός υποτροφιών και ύψος δαπάνης) των χορηγουμένων υποτροφιών αποτελεί αρμοδιότητα της Συγκλήτου του Δ.Π.Θ.

Υποψηφιότητα μπορούν να καταθέσουν οι προπτυχιακοί φοιτητές που βρίσκονται στο τρίτο έως έβδομο εξάμηνο του προγράμματος σπουδών του Τμήματος. Οι υποψήφιοι πρέπει να έχουν περάσει όλα τα μαθήματα του ακαδημαϊκού έτους που φοιτούν με μέσο όρο βαθμολογίας μεγαλύτερο ή ίσο του επτά και μισό (> 7.5).

*Κριτήρια επιλογής:* Η χορήγηση υποτροφίας γίνεται με βάση τη βαθμολογική επίδοση των προπτυχιακών φοιτητών που πληρούν τις ανωτέρω προϋποθέσεις. Σε περίπτωση ισοβαθμίας με βάση την αναλυτική βαθμολογία, θα συνυπολογίζονται με ιεραρχική σειρά:

* Η ταυτόχρονη λήψη άλλης υποτροφίας κατά το χρόνο απονομής της υποτροφίας «Δημόκριτος»
* Το έτος σπουδών με προβάδισμα σε φοιτητή/τρία που βρίσκεται σε μεγαλύτερο έτος σπουδών
* Η οικονομική κατάσταση των υποψηφίων

Παράλληλα, προσκλήσεις για υποτροφίες από διάφορους φορείς και ιδρύματα (π.χ. ΙΚΥ) ανακοινώνονται τακτικά στο δικτυακό τόπο του Τμήματος.

Άρθρο 10

**Κινητικότητα μέσω του προγράμματος ERASMUS+**

Κάθε ακαδημαϊκό έτος, το Τμήμα Διεθνών Σχέσεων του Δημοκριτείου Πανεπιστημίου Θράκης ανακοινώνει την έναρξη των διαδικασιών του προγράμματος ERASMUS+ (**erasmus.duth.gr)**.

Οι ενδιαφερόμενοι/ες φοιτητές/τριες επιλέγουν το Πανεπιστήμιο Υποδοχής σύμφωνα με την κατάσταση των διμερών συμφωνιών του Τμήματός μας. Παρέχεται η δυνατότητα στους φοιτητές, μέσω των υποτροφιών, να πραγματοποιήσουν μέρος των σπουδών τους (από τρεις μήνες έως ένα έτος) σε πανεπιστήμιο άλλου κράτους-μέλους καθώς και υποτροφία από το ΙΚΥ με στόχο την κάλυψη των πρόσθετων εξόδων που προκύπτουν από τη φοίτηση σε Πανεπιστήμιο του εξωτερικού.

Για την ενημέρωση των φοιτητών γίνεται προγραμματισμός ομαδικών και εξατομικευμένων συναντήσεων με τον Ακαδημαϊκό Συντονιστή και τα μέλη της Επιτροπής Erasmus του Τμήματος, συζήτηση, ενημέρωση, ολοκλήρωση συμφωνίας, συμπλήρωση σχετικών εντύπων και σύναψη σύμβασης με το Δ.Π.Θ.

Άρθρο 11

**Προϋποθέσεις κινητικότητας**

Ο Ακαδημαϊκός Συντονιστής του Τμήματος έχει την αρμοδιότητα επιλογής των φοιτητών μετά από σχετική προκήρυξη, με βάση διάφορα κριτήρια όπως η βαθμολογία του φοιτητή, το επίπεδο γνώσης της γλώσσας διδασκαλίας του Πανεπιστημίου υποδοχής, τα κίνητρα του φοιτητή, το σχεδιαζόμενο πρόγραμμα σπουδών του στο Πανεπιστήμιο υποδοχής κ.λ.π.

Οι φοιτητές/τριες θα πρέπει:

* Να έχουν ολοκληρώσει το πρώτο έτος των σπουδών τους
* Να έχουν κατοχυρώσει παρουσίες στα μαθήματα (όπου είναι υποχρεωτικές)

Ειδικές προυποθέσεις:

* Να κατέχουν βασικό πτυχίο γλωσσομάθειας ξένης γλώσσας
* Εάν έχουν ολοκληρώσει τα 4 έτη σπουδών θα πρέπει να χρωστούν κάποια μαθήματα (ώστε να μπορεί να δομηθεί ένα πλάνο σπουδών)
* Οι φοιτητές θα πρέπει να μετακινηθούν προκειμένου να διανύσουν μια ολοκληρωμένη περίοδο των σπουδών τους στο εξωτερικό (περιλαμβάνεται και η διαδικασία αξιολόγησης της επίδοσής τους).
* Το μέρος αυτό των σπουδών αναγνωρίζεται πλήρως μέσα από το δηλαδή μέσα από το Ευρωπαϊκό Σύστημα Μεταφοράς Ακαδημαϊκών Μονάδων (EuropeanCreditTransferSystem-ECTS).
* Η αντιστοίχιση είναι: 1 ECTS = 25 έως 30 ώρες φόρτου εργασίας / 1 Ακαδημαϊκό Εξάμηνο = 30 ECTS / 1 Ακαδημαϊκό Έτος = 60 ECTS

Άρθρο 12

**Συγγράμματα**

Οι δηλώσεις των συγγραμμάτων για όλα τα μαθήματα γίνεται μέσω της Ηλεκτρονικής Υπηρεσίας Ολοκληρωμένης Διαχείρισης Συγγραμμάτων «ΕΥΔΟΞΟΣ», του Υπουργείου Παιδείας Έρευνας & Θρησκευμάτων.

Η προθεσμία δηλώσεων των συγγραμμάτων κάθε ακαδημαϊκού εξαμήνου ανακοινώνεται από την υπηρεσία ΕΥΔΟΞΟΣ μέσω της Γραμματείας. Η σχετική ανακοίνωση αναρτάται στην ιστοσελίδα του Τμήματος [http://www.phyed.duth.gr](http://www.phyed.duth.gr/undergraduate/index.php/el/)

Για να δηλώσουν οι φοιτητές τα συγγράμματα που θα προμηθευτούν, είναι απαραίτητο να έχουν λογαριασμό πρόσβασης στις υπηρεσίες του Δημοκριτείου Πανεπιστημίου Θράκης.

Το λογαριασμό αυτό τον παραλαμβάνει κάθε φοιτητής κατά την εγγραφή του στο πρώτο έτος σπουδών από το Τμήμα.

Περισσότερες πληροφορίες υπάρχουν στη σελίδα του Εύδοξου (<https://eudoxus.gr/>).

Άρθρο 13

**Ακαδημαϊκή Ταυτότητα**

Για τη χορήγηση Ακαδημαϊκής Ταυτότητας με ενσωματωμένο Δελτίο Φοιτητικού Εισιτηρίου, οι φοιτητές/τριες υποβάλλουν ηλεκτρονικά την αίτησή τους στο δικτυακό τόπο <http://academicid.minedu.gov.gr/>

Στη συνέχεια, και αφού εγκριθεί η αίτηση από τη Γραμματεία, μπορούν οι φοιτητές/τριες να παραλαμβάνουν την Ακαδημαϊκή Ταυτότητα από συγκεκριμένο σημείο παράδοσης, το οποίο θα έχουν επιλέξει κατά την υποβολή της αίτησής τους. Περισσότερες πληροφορίες για την υποβολή αίτησης είναι διαθέσιμες στον παρακάτω σύνδεσμο: <https://submit-academicid.minedu.gov.gr/>

Άρθρο 14

Φοιτητική μέριμνα

Το Δημοκρίτειο Πανεπιστήμιο Θράκης παρέχει ένα σύνολο παροχών στους φοιτητές που αποσκοπούν στην υποστήριξή τους κατά τη διάρκεια της φοίτησης τους.

Στις παροχές αυτές περιλαμβάνονται η παροχή στέγασης και σίτισης (για φοιτητές με χαμηλό οικονομικό εισόδημα), στεγαστικό επίδομα, υποτροφίες, ο θεσμός του ‘’Συνήγορου του φοιτητή’’, η Δομή Συμβουλευτικής και Προσβασιμότητας με στόχο την προαγωγή της εποικοδομητικής μάθησης, της ακαδημαϊκής επιτυχίας και της κοινωνικοποίησης των φοιτητών, με ιδιαιτερότητες και αναπηρίες κτλ.

Παράλληλα, παρέχεται η δυνατότητα πρόσβασης στο Διαδίκτυο και σε ένα σύνολο ηλεκτρονικών υπηρεσιών που υποστηρίζουν την εκπαιδευτική διαδικασία.

Περισσότερες πληροφορίες για τις δομές του Ιδρύματος παρέχονται στον κεντρικό ιστότοπο του Δημοκριτείου Πανεπιστημίου Θράκης. [http://duth.gr/](http://duth.gr/%CE%A5%CF%80%CE%B7%CF%81%CE%B5%CF%83%CE%AF%CE%B5%CF%82/%CE%94%CE%BF%CE%BC%CE%AD%CF%82)

Άρθρο 15

Επιτροπή Φοιτητικών Θεμάτων

Με απόφαση της Συνέλευσης του Τμήματος (αριθ. συνεδρίασης 512/05.03.2019) ανασυγκροτήθηκε η Επιτροπή Φοιτητικών Θεμάτων αποτελούμενη από μέλη του Τμήματος (Δ.Ε.Π., Ε.Ε.Π., Ε.Τ.Ε.Π.) προκειμένου να εξετάζει και να εισηγείται ή και να αποφασίζει σύμφωνα με αποφάσεις της Συνέλευσης του Τμήματος περί παραχώρησης αρμοδιοτήτων, σχετικά με αιτήματα φοιτητών και μελών του Τμήματος, που αφορούν θέματα φοίτησης.

Άρθρο 16

Επιτροπή Ενημέρωσης και Συμβουλευτικής Φοιτητών

Με απόφαση της Συνέλευσης του Τμήματος (αριθ. συνεδρίασης 512/05.03.2019) λειτουργεί η Επιτροπή Ενημέρωσης και Συμβουλευτικής Φοιτητών συγκροτούμενη από μέλη ΔΕΠ του Τμήματος προκειμένου να παρέχει στους φοιτητές/τριες του Τμήματος ενημέρωση και καθοδήγηση σε θέματα που αφορούν στο πρόγραμμα σπουδών καθώς και στην εν γένει εκπαιδευτική διαδικασία.

*Έργο της Επιτροπής:* (α) υποδοχή νεοεισερχομένων φοιτητών, (β) υπηρεσίες συμβουλευτικής προς τους φοιτητές.

Άρθρο 17

Επιτροπή Διεθνούς Κινητικότητας Φοιτητών (Erasmus)

Με απόφαση της Συνέλευσης του Τμήματος (αριθ. συνεδρίασης 512/05.03.2019) συγκροτήθηκε Eπιτροπή Erasmus αποτελούμενη από μέλη του Τμήματος και τον/την Πρόεδρο του Συλλόγου Φοιτητών ‘’Σπύρος Λούης’’.

*Έργο της Επιτροπής:* Η Επιτροπή Erasmus ορίζει εκ των προτέρων τα κριτήρια μοριοδότησης και επιλογής των φοιτητών που θα ενταχθούν στην κινητικότητα, δημοσιοποιούν πρόσκληση εκδήλωσης ενδιαφέροντος και επιλέγουν τους φοιτητές βάσει κριτηρίων.

Άρθρο 18

Επιτροπή Προγράμματος Σπουδών

Με απόφαση της Συνέλευσης του Τμήματος (αριθ. συνεδρίασης 512/05.03.2019) ανασυγκροτήθηκε η Επιτροπή Προγράμματος Σπουδών, αποτελούμενη από μέλη ΔΕΠ του Τμήματος, τα οποία επικουρούνται στο έργο τους από μέλη Ε.Ε.Π.

*Έργο της Επιτροπής:* Η Επιτροπή εισηγείται στη Συνέλευση την αναμόρφωση του προγράμματος σπουδών (οποιαδήποτε αλλαγή σχετίζεται με μαθήματα υποχρεωτικά, επιλογής, ECTS, τίτλους και περιεχόμενα, συγχώνευση ή κατάργηση μαθήματος), ελέγχει τα περιγράμματα μαθημάτων και τα μαθησιακά αποτελέσματα, τεκμηριώνει την ανάγκη αλλαγών, καταγράφει τις προτεινόμενες αλλαγές και τηρεί αρχείο το οποίο παραδίδει στη νέα κάθε φορά Επιτροπή και εισηγείται μεταβατικές διατάξεις.

|  |
| --- |
| **ΚΕΦΑΛΑΙΟ Γ’****Κανονισμός Εξετάσεων** |

Ο Κανονισμός Εξετάσεων προσδιορίζει τα καθήκοντα, τις υποχρεώσεις και τις απαιτήσεις των διδασκόντων, των φοιτητών και του λοιπού προσωπικού για την ομαλή διεξαγωγή των εξετάσεων Ιανουαρίου, Ιουνίου και Σεπτεμβρίου με τρόπο που να:

* διασφαλίζονται ομοιόμορφες συνθήκες για όλους τους εξεταζόμενους,
* διαμορφώνονται συνθήκες ευγενούς άμιλλας μεταξύ πανεπιστημιακών φοιτητών και αυριανών επιστημόνων,
* κατοχυρώνεται η προσωπική και επιστημονική αξιοπρέπεια των διδασκόντων, των φοιτητών και των διοικητικών και όλων μαζί ως ενιαίου ακαδημαϊκού σώματος,
* διαφυλάττεται το κύρος του Τμήματος κατά τη σημαντική αυτή φάση της εκπαιδευτικής διαδικασίας.

**Άρθρο 1**

**Γενικές διατάξεις**

Οι εξετάσεις διενεργούνται αποκλειστικά μετά το πέρας του χειμερινού και του εαρινού εξαμήνου για τα μαθήματα που διδάχθηκαν στα εξάμηνα αυτά, αντίστοιχα. Ο φοιτητής δικαιούται να εξεταστεί στα μαθήματα και των δύο εξαμήνων κατά την εξεταστική του Σεπτεμβρίου.

Οι φοιτητές που περάτωσαν την κανονική φοίτηση των οκτώ (8) εξαμήνων, έχουν τη δυνατότητα να εξεταστούν στην εξεταστική περίοδο του χειμερινού και του εαρινού εξαμήνου κάθε ακαδημαϊκού έτους σε όλα τα μαθήματα που οφείλουν, ανεξάρτητα εάν αυτά διδάσκονται σε χειμερινό ή εαρινό εξάμηνο.

Οι εξετάσεις διεξάγονται σύμφωνα με το πρόγραμμα που δημοσιεύεται στην ιστοσελίδα του Τμήματος.

Αν ο φοιτητής αποτύχει περισσότερες από τρεις φορές σε ένα μάθημα με απόφαση του Κοσμήτορα εξετάζεται, ύστερα από αίτησή του, από Τριμελή Επιτροπή Καθηγητών της Σχολής, οι οποίοι έχουν το ίδιο ή συναφές γνωστικό αντικείμενο και ορίζονται από τον Κοσμήτορα. Από την Επιτροπή εξαιρείται ο υπεύθυνος της εξέτασης διδάσκων.

**Άρθρο 2**

**Προετοιμασία των εξετάσεων**

Ο ημερολογιακός προσδιορισμός των εξεταστικών περιόδων ορίζεται από τη Σύγκλητο του Πανεπιστημίου και στη συνέχεια από την Γενική Συνέλευση (Γ.Σ.) του Τμήματος με την έναρξη κάθε ακαδημαϊκής χρονιάς.

To αναλυτικό πρόγραμμα κάθε εξεταστικής περιόδου (σταθερό ή κυλιόμενο) περιλαμβάνει:

* την ημερομηνία, τον τόπο και τις ώρες διεξαγωγής των εξετάσεων για κάθε θεωρητικό μάθημα
* την ημερομηνία της εξέτασης των πρακτικών μαθημάτων (η ακριβής ώρα και ο τόπος των μαθημάτων με θεωρητική και πρακτική εξέταση, αναρτάται στο eclass από τον υπεύθυνο καθηγητή αμέσως μετά την ανάρτηση του αναλυτικού προγράμματος)

**Άρθρο 3**

**Δικαίωμα συμμετοχής στις εξετάσεις**

Δικαίωμα συμμετοχής στις εξετάσεις ενός μαθήματος, έχουν μόνον οι φοιτητές που έχουν εμπρόθεσμα δηλώσει το μάθημα μέσω συστήματος Ηλεκτρονικής Γραμματείας στο αντίστοιχο εξάμηνο φοίτησης τους.

Σε μαθήματα που η προσέλευση των φοιτητών αναμένεται να είναι μεγάλη, καθορίζονται (σύμφωνα με αλφαβητική σειρά του επώνυμου) χρονικές σειρές εξετάσεων. Οι φοιτητές οφείλουν να προσέλθουν την ώρα που καθορίζει το πρόγραμμα και οι επιτηρητές ελέγχουν για το λόγο αυτό τους φοιτητές, όταν πραγματοποιούν την ταυτοπροσωπία των εξεταζομένων. Σε περίπτωση που φοιτητής ολοκληρώσει την εξέταση παρόλο που δεν συμμετείχε στη σειρά του, ο υπεύθυνος εξεταστής έχει δικαίωμα να ακυρώσει την συμμετοχή του στις εξετάσεις.

**Άρθρο 4**

**Έναρξη της εξέτασης**

Κάθε εξεταζόμενος οφείλει να παρουσιαστεί στην καθορισμένη αίθουσα το αργότερο δεκαπέντε (15) λεπτά πριν από την προγραμματισμένη για την εξέταση ώρα.

Ο εξεταζόμενος αναγράφει τα στοιχεία του στο γραπτό του και επιδεικνύει τη φοιτητική του ταυτότητα στον επιτηρητή, ώστε να γίνει η ταυτοποίηση ενώ συγχρόνως ο επιτηρητής υπογράφει την κόλλα εξέτασης. Σε περίπτωση που δεν υπάρχει ταυτότητα για ταυτοποίηση αυτομάτως ο εξεταζόμενος θεωρείται εκτός εξέτασης

Πριν από τη διανομή των εντύπων με τα θέματα, ή την εκφώνηση των θεμάτων, οι εξεταζόμενοι οφείλουν να απομακρύνουν κάθε είδους βοηθήματα, εκτός από εκείνα που προβλέπει ρητά το αναλυτικό πρόγραμμα των εξετάσεων, ή επιτρέπει ο υπεύθυνος καθηγητής.

Κινητά τηλέφωνα, ή οποιοδήποτε άλλο μέσο επικοινωνίας, δεν πρέπει κατά κανένα τρόπο να χρησιμοποιούνται κατά τη διάρκεια των εξετάσεων. Πρέπει να είναι απενεργοποιημένα (όχι απλά σε ρύθμιση αθόρυβης ειδοποίησης κλήσης) και να μην βρίσκονται πάνω στο έδρανο.

Σε περίπτωση γραπτής εξέτασης η μέγιστη διάρκεια της εξέτασης είναι δύο (2) ώρες και αρχίζει αφού έχουν παραδοθεί τα θέματα. Για την ώρα της έναρξης και της λήξης της εξέτασης οι φοιτητές ενημερώνονται από τους επιτηρητές στην αρχή της διαδικασίας.

**Άρθρο 5**

**Διεξαγωγή των εξετάσεων**

Στην αρχή της εξέτασης και αμέσως μετά την επίδοση των θεμάτων οι εξεταζόμενοι μπορούν, να υποβάλουν διευκρινιστικές ερωτήσεις στον υπεύθυνο εξεταστή εφόσον αυτός το αποδέχεται.

Οι φοιτητές που έχουν το σχετικό δικαιολογητικό υποχρεωτικής προφορικής εξέτασης από την Γραμματεία, το παρουσιάζουν στον υπεύθυνο εξεταστή για να τους εξετάσει προφορικά, κατά τη διάρκεια της χρονικής περιόδου της γραπτής εξέτασης του μαθήματος σε άλλο χώρο, μέσα στο κτίριο όπου γίνεται η εξέταση.

Οι φοιτητές μπορούν να αποχωρήσουν από την αίθουσα μέσα σε ελάχιστο χρόνο 30 λεπτών από την έναρξη της εξέτασης.

Κατά τη διάρκεια της εξέτασης, οι επιτηρητές ασκούν τα καθήκοντά τους διακριτικά.

Απαγορεύεται η έξοδος εξεταζομένου από την αίθουσα κατά τη διάρκεια της εξέτασης και η επάνοδός του για τη συνέχισή της. Ωστόσο, σε εξαιρετικές περιπτώσεις μπορεί να επιτραπεί κατά την κρίση των επιτηρητών, χωρίς αυτό να αναγράφεται στην κόλλα διαγωνισμού.

Απαγορεύονται:

* Η παραβίαση της γνησιότητας της εξέτασης με συνεργασίες μεταξύ των εξεταζόμενων,
* Η χρήση μεθόδων υποκλοπής των απαντήσεων, ή αντιγραφής.

Σε μία τέτοια περίπτωση, ο επιτηρητής οφείλει να μονογράψει το γραπτό των εξεταζόμενων, να σημειώσει στην πρώτη σελίδα τις σχετικές παρατηρήσεις του και να ειδοποιήσει τον υπεύθυνο του μαθήματος. Ο φοιτητής οφείλει να αποχωρήσει από την αίθουσα παραδίδοντας το γραπτό του, το οποίο μηδενίζεται.

Δεκαπέντε (15) λεπτά πριν από τη λήξη της προβλεπόμενης για την εξέταση προθεσμίας ο επιτηρητής ενημερώνει σχετικά τους εξεταζόμενους.

Μόλις ολοκληρωθεί η καθορισμένη για την εξέταση προθεσμία, ο επιτηρητής οφείλει να διακόψει την εξέταση και να παραλάβει τα γραπτά.

Κατά την παράδοση του γραπτού κάθε εξεταζόμενος υπογράφει το φύλλο παρουσίας των φοιτητών του μαθήματος.

Ο επιτηρητής, παρουσία του εξεταζόμενου, διαγράφει όλα τα κενά του γραπτού διαστήματα και το μονογράφει.

Δεν επιτρέπεται στους εξεταζόμενους να παίρνουν τα θέματα των εξετάσεων μαζί τους.

Στην αίθουσα της εξέτασης επιτρέπεται η παρουσία μόνο των επιτηρητών και των εξεταζόμενων φοιτητών.

Βεβαίωση προσέλευσης στις εξετάσεις δικαιούνται μόνον οι φοιτητές που έχουν δηλώσει το μάθημα και εξετάζονται σε αυτό.

Ο ελάχιστος αριθμός φοιτητών που επιτρέπεται να βρίσκονται στην αίθουσα κατά τη διάρκεια της εξέτασης είναι δύο (2).

**Άρθρο 6**

**Διακοπή της εξέτασης**

Διακοπή της εξέτασης μπορεί να γίνει μόνο για λόγους ανώτερης βίας πχ διακοπή ρεύματος, που είχε σαν αποτέλεσμα να είναι αδύνατη η συνέχιση της εξέτασης κλπ

Η διακοπή μπορεί να γίνει με απόφαση του υπεύθυνου εξεταστή.

Στην περίπτωση αυτή η εξέταση ακυρώνεται, ορίζεται από τον υπεύθυνο εξεταστή σε συνεργασία με τη Γραμματεία, και ανακοινώνεται στην ιστοσελίδα του Τμήματος, επαναληπτική εξέταση αμέσως μετά τη λήξη της εξεταστικής περιόδου για όσους δεν παρέδωσαν το γραπτό τους.

**Άρθρο 7**

**Ακύρωση της εξέτασης**

Σε περίπτωση αποδεδειγμένης διαρροής των θεμάτων και μετά από απόφαση της Γ.Σ. του Τμήματος ο υπεύθυνος καθηγητής μπορεί να ακυρώσει την εξέταση.

Η Γενική Συνέλευση του Τμήματος αποφαίνεται για την ανάγκη διεξαγωγής νέας εξέτασης.

**Άρθρο 8**

**Υποβολή ένστασης**

Φοιτητής που θεωρεί ότι με κάποιο τρόπο αδικήθηκε κατά τη διάρκεια της εξέτασης μπορεί να υποβάλλει έγγραφη ένσταση είτε: α) στον επιτηρητή κατά τη διάρκεια της εξέτασης, είτε β) στη Γραμματεία του Τμήματος μία εργάσιμη ημέρα μετά την εξέταση. .

Οι ενστάσεις ελέγχονται από τη ΓΣ του Τμήματος μετά τη λήξη της εξεταστικής περιόδου και οπωσδήποτε πριν από την ανακοίνωση των αποτελεσμάτων.

**Άρθρο 9**

**Αποτελέσματα των εξετάσεων**

Η βαθμολογία κατατίθεται από τον υπεύθυνο διδάσκοντα, μέσω του συστήματος της Ηλεκτρονικής Γραμματείας του Τμήματος .

Μέσα σε προθεσμία επτά (7) ημερών από την ημερομηνία ανακοίνωσης της βαθμολογίας του μαθήματος, με αιτιολογημένη αίτησή του, φοιτητής που συμμετείχε σε εξέταση μπορεί να ζητήσει διευκρινήσεις για το βαθμό του με αίτησή του, από τον υπεύθυνο καθηγητή του μαθήματος. Στη συνέχεια εάν θεωρηθεί απαραίτητο το θέμα παραπέμπεται στη Γ.Σ. του Τμήματος, η οποία αποφασίζει σχετικά.

Δεν καταχωρούνται βαθμοί για ονόματα φοιτητών που δεν συμπεριλαμβάνονται στον κατάλογο εξεταζόμενων.

Τα γραπτά φυλάσσονται υποχρεωτικά και με επιμέλεια του διδάσκοντος για δώδεκα (12) μήνες. Μετά την πάροδο του χρόνου αυτού τα γραπτά καταστρέφονται και δεν έχουν καμιά ισχύ.

**Άρθρο 10**

**Υποχρεώσεις των φοιτητών ως εξεταζόμενων**

Για τη διασφάλιση της εύρυθμης διεξαγωγής των εξετάσεων κατά τη διάρκεια της διαδικασίας οι εξεταζόμενοι φοιτητές οφείλου:

* Να έχουν μαζί τους τη φοιτητική τους ταυτότητα,
* Να σέβονται τον παρόντα κανονισμό και να αποφεύγουν οποιαδήποτε ενόχληση προς τους άλλους εξεταζόμενους,
* Να ακολουθούν τις υποδείξεις των επιτηρητών,
* Να μην φέρνουν στο χώρο της εξέτασης καφέδες, αναψυκτικά, κλπ.,
* Να μην καπνίζουν,
* Να μην χρησιμοποιούν κινητό τηλέφωνο, το οποίο πρέπει να απενεργοποιούν πριν από την είσοδό τους στο χώρο εξέτασης.

**Άρθρο 11**

**Τήρηση του κανονισμού**

Αρμόδιο όργανο για τη συγκρότηση, την τήρηση, τη συμπλήρωση, καθώς και την ερμηνεία των διατάξεων του παρόντος Κανονισμού είναι η Γ.Σ. του Τμήματος.

Εφόσον κριθεί ότι υπάρχει θέμα, η Γ.Σ. του Τμήματος ή το αρμόδιο όργανο που ορίζει ο νόμος, μπορεί να εισηγηθεί στα αρμόδια Πανεπιστημιακά όργανα κυρώσεις.

**Άρθρο 12**

**Αλλαγή στις διατάξεις του κανονισμού**

Αλλαγή στις διατάξεις του Κανονισμού εξετάσεων μπορεί να γίνει μετά από σχετική πρόταση καθηγητή στον Τομέα όπου ανήκει, από τη Γραμματεία και το Σύλλογο Φοιτητών στη Γ.Σ. του Τμήματος, η οποία είναι και το αρμόδιο όργανο να αποφασίζει σχετικά.

|  |
| --- |
| **ΚΕΦΑΛΑΙΟ Δ’** **Πρακτική Άσκηση Φοιτητών**  |

**Άρθρο 1**

**Πρακτική Άσκηση Φοιτητών του Τ.Ε.Φ.Α.Α. – Δ.Π.Θ.**

Η Πρακτική Άσκηση Φοιτητών του Τ.Ε.Φ.Α.Α. – Δ.Π.Θ. θεσμοθετήθηκε ως υποχρεωτικό μάθημα σε όλες τις κατευθύνσεις και ειδικότητες με απόφαση της Γενικής Συνέλευσης του Τμήματος (υπ’ αριθμ. 287/29.6.2004) και πραγματοποιείται κυρίως στους παρακάτω άξονες:

* Πρακτική Άσκηση στα σχολεία «Πρακτική άσκηση στην Πρωτοβάθμια και στη Δευτεροβάθμια Εκπαίδευση» - 4ο έτος σπουδών.
	+ Πρακτική Άσκηση στο πλαίσιο της Ειδικότητας για όλες τις κατευθύνσεις σπουδών (Προπονητική, Φυσική Δραστηριότητα, Άσκηση σε Ειδικούς Πληθυσμούς, Χορός) - 4ο έτος σπουδών.
	+ Πρακτική Άσκηση, στο πλαίσιο υλοποίησης της Πράξης «ΠΡΑΚΤΙΚΗ ΑΣΚΗΣΗ ΦΟΙΤΗΤΩΝ ΤΟΥ ΔΗΜΟΚΡΙΤΕΙΟΥ ΠΑΝΕΠΙΣΤΗΜΙΟΥ ΘΡΑΚΗΣ», σε φορείς όπως είναι τα ιδιωτικά γυμναστήρια, οι αθλητικοί και πολιτιστικοί σύλλογοι, οι κοινωφελείς σύλλογοι μη κερδοσκοπικού χαρακτήρα (Σύλλογος Μέριμνας Α.με.Α Νοητικής Υστέρησης Ν. Ροδόπης ''Άγιοι Θεόδωροι'', Σύλλογος Στήριξης και Αποκατάστασης Καρδιοπαθών και Πρόληψης Καρδιοπαθειών Ν. Ροδόπης, Σύλλογος ατόμων με κινητικά προβλήματα & φίλων "ΠΕΡΠΑΤΩ" Ν. Ροδόπης) – 4ο έτος σπουδών

**Άρθρο 2**

**Πρακτική Άσκηση Φοιτητών**

**στην Πρωτοβάθμια και στη Δευτεροβάθμια Εκπαίδευση**

Η Πρακτική Άσκηση σε σχολεία έχει ως σκοπό να εκπαιδεύσει και να καταστήσει τους φοιτητές/τριες ικανούς να ανταποκριθούν στο σύνθετο ρόλο του εκπαιδευτικού στο σημερινό σχολείο (βλ. ΠΑΡΑΡΤΗΜΑ Ι). Επιμέρους σκοποί της πρακτικής άσκησης είναι:

* + Η γνωριμία των φοιτητών/τριών με την καθημερινή σχολική πρακτική μέσα από πραγματικές συνθήκες διδασκαλίας.
	+ Η εκμάθηση σχεδιασμού και υλοποίησης της Ημερήσιας Γύμνασης και του ετησίου προγραμματισμού κατά εκπαιδευτική βαθμίδα.
* Η γνωριμία και χρήση του αναλυτικού προγράμματος Φυσικής Αγωγής.
* Η εκτίμηση της προσωπικής παιδαγωγικής ικανότητας και η διαχείριση της τάξης.

**Άρθρο 3**

**Πρακτική Άσκηση στο πλαίσιο της Ειδικότητας**

 Η Πρακτική Άσκηση στο πλαίσιο της Ειδικότητας (βλ. ΠΑΡΑΤΗΜΑ ΙΙ) υλοποιείται σύμφωνα με τους κανονισμούς (φοίτησης, αξιολόγησης κά) που διέπουν όλα τα άλλα μαθήματα του Προγράμματος Προπτυχιακών Σπουδών του Τμήματος και εναρμονίζεται με το γνωστικό αντικείμενο της ειδικότητας (σε συνεργασία με τον Υπεύθυνο της Ειδικότητας και τους διδάσκοντες).

 Η παρακολούθηση και εποπτεία του φοιτητή/τριας γίνεται από έναν διδάσκοντα της ειδικότητας μέσω της συνεργασίας με εκπροσώπους φορέων στους οποίους πραγματοποιείται η πρακτική (προπονητές, διευθυντές φορέων, προέδρους συλλόγων κά).

**Άρθρο 4**

**Πρακτική Άσκηση στο πλαίσιο Πράξης**

 Στο πλαίσιο υλοποίησης της πράξης «ΠΡΑΚΤΙΚΗ ΑΣΚΗΣΗ ΦΟΙΤΗΤΩΝ ΤΟΥ ΔΗΜΟΚΡΙΤΕΙΟΥ ΠΑΝΕΠΙΣΤΗΜΙΟΥ ΘΡΑΚΗΣ», δίνεται η δυνατότητα στο/η φοιτητή/τρια της Σχολής Επιστήμης Φυσικής Αγωγής & Αθλητισμού (Σ.Ε.Φ.Α.Α.) του Τμήματος Επιστήμης Φυσικής Αγωγής και Αθλητισμού (Τ.Ε.Φ.Α.Α.) του Δημοκριτείου Πανεπιστημίου Θράκης (Δ.Π.Θ.) να έρθει σε επαφή με διάφορους επαγγελματικούς χώρους εργασίας, όπως είναι τα ιδιωτικά γυμναστήρια, οι αθλητικοί και πολιτιστικοί σύλλογοι, οι κοινωφελείς σύλλογοι μη κερδοσκοπικού χαρακτήρα (Σύλλογος Μέριμνας Α.με.Α Νοητικής Υστέρησης Ν. Ροδόπης ''Άγιοι Θεόδωροι'', Σύλλογος Στήριξης και Αποκατάστασης Καρδιοπαθών και Πρόληψης Καρδιοπαθειών Ν. Ροδόπης, Σύλλογος ατόμων με κινητικά προβλήματα & φίλων "ΠΕΡΠΑΤΩ" Ν. Ροδόπης κτλ). Επίσης, επιτρέπει στους φοιτητές/τριες να εφαρμόσουν τις ειδικές γνώσεις που απόκτησαν κατά τη διάρκεια των σπουδών τους εξασφαλίζοντας την ποιοτική εφαρμογή της πρακτικής άσκησης και διευρύνοντας τις προοπτικές τους για καλύτερη επαγγελματική αποκατάσταση. Επιπλέον, η συνεχής εφαρμογή του προγράμματος προσφέρει σημαντικό κοινωνικό έργο στις ομάδες του πληθυσμού που συμμετείχουν σε αυτό, ενώ παράλληλα ενισχύει άμεσα την ανάγκη για σωματική άσκηση ως τρόπο ζωής σ’ όλους τους εμπλεκόμενους.

**Άρθρο 5**

**Όροι συμμετοχής**

 Οι φοιτητές/τριες για να έχουν δικαίωμα συμμετοχής στην ‘’Πρακτική Άσκηση Φοιτητών του Δημοκριτείου Πανεπιστημίου Θράκης’’ θα πρέπει:

* να υποβάλουν εμπρόθεσμα ηλεκτρονική αίτηση στην πλατφόρμα του Γραφείου Πρακτικής Άσκησης του ΔΠΘ και να καταθέσουν τα απαραίτητα δικαιολογητικά στον/στην Επιστημονικά Υπεύθυνο/η του Τμήματος.
* να φοιτούν στο 7ο ή 8ο εξάμηνο σπουδών ή και σε μεγαλύτερο εξάμηνο εφόσον δεν έχουν ολοκληρώσει την Πρακτική Άσκηση της Ειδικότητάς τους.
* να μην έχουν πραγματοποιήσει παλαιότερα Πρακτική Άσκηση.

 Η επιλογή των φορέων γίνεται από τους ίδιους τους φοιτητές/τριες και εγκρίνεται από τον/την Επιστημονικά Υπεύθυνο/η του Τμήματος και τα μέλη της Επιτροπής Πρακτικής Άσκησης του Τμήματος. Η κατανομή των φοιτητών/τριών στους συνεργαζόμενους φορείς υποδοχής έχει ως προϋπόθεση την ολοκλήρωση του βασικού κύκλου σπουδών και γίνεται με κριτήριο επιλογής την παρακολούθηση μαθημάτων ειδικότητας στο Ζ΄και Η΄ΕΞΑΜΗΝΟ σπουδών.

 Η διαδικασία επιλογής φοιτητών/τριων υλοποιείται με τη συνεργασία του/της Επιστημονικά Υπεύθυνου/ης του Τμήματος με τα μέλη της Επιτροπής Πρακτικής Άσκησης του Τμήματος, του Υπευθύνου της κάθε Ειδικότητας και του Υπευθύνου του Φορέα Υποδοχής, ώστε οι απασχολούμενοι φοιτητές/τριες να έχουν τη δυνατότητα να αποκτήσουν εξειδικευμένη επαγγελματική εμπειρία και γνώση ανάλογα με την ειδικότητά τους και το φορέα που επέλεξαν να υλοποιήσουν την Πρακτική τους Άσκηση.

**Άρθρο 6**

**Κριτήρια επιλογής**

 Η επιλογή των φοιτητών/τριων και η τοποθέτησή τους σε φορείς υποδοχής πραγματοποιείται λαμβάνοντας υπόψη:

1. το μέσο όρο βαθμολογίας
2. το ποσοστό των μαθημάτων που ολοκλήρωσε με επιτυχία ο/η φοιτητής/τρια το προηγούμενο ακαδημαϊκό έτος.

Η αντίστοιχη μοριοδότηση για κάθε κριτήριο παρουσιάζεται στον παρακάτω πίνακα.

|  |  |
| --- | --- |
| **Κριτήρια** | **Μοριοδότηση** |
| **1ο Κριτήριο:** Μέσος όρος βαθμολογίας (όπως προκύπτει από την αναλυτική κατάσταση της βαθμολογίας ύστερα από αίτηση από τους ενδιαφερομένους προς τη γραμματεία του Τμήματος) | x10 μόρια |
| **2ο Κριτήριο:** το ποσοστό των μαθημάτων που ολοκλήρωσε με επιτυχία ο/η φοιτητής/τρια το προηγούμενο ακαδημαϊκό έτος.  | x10 μόρια  |
| Σε περίπτωση ισοβαθμίας επιλέγεται ο φοιτητής με τον μεγαλύτερο μέσο όρο επίδοσης στα μαθήματα όπως προκύπτει από την αναλυτική κατάσταση της βαθμολογίας του. |

**Άρθρο 7**

**Ανακοίνωση Προσωρινών Αποτελεσμάτων**

Μετά την ολοκλήρωση της αξιολόγησης των αιτήσεων ανακοινώνονται τα προσωρινά αποτελέσματα με τους επιτυχόντες στην ιστοσελίδα του Τμήματος, στην ιστοσελίδα της Πρακτικής Άσκησης του Τμήματος στην Πλατφόρμα Ασύγχρονης Τηλεκπαίδευσης (DUTHNET eClass) καθώς και στη διεύθυνση <https://www.facebook.com/praktikiduth/> του Γραφείου Πρακτικής Άσκησης του ΔΠΘ με ανάρτηση αναλυτικά των μορίων που συγκέντρωσε ο/η κάθε φοιτητής/τρια με αναγραφή μόνο του κωδικού αριθμού της αίτησής του/της.

**Άρθρο 8**

**Δικαίωμα Ενστάσεων**

Από την ημερομηνία που θα ανακοινωθούν τα προσωρινά αποτελέσματα για τους επιτυχόντες πρακτικής άσκησης θα δοθούν, κατόπιν σχετικής ανακοίνωσης στην Πλατφόρμα Ασύγχρονης Τηλεκπαίδευσης (DUTHNET eClass) Πρακτικής Άσκησης του Τμήματος πέντε (5) εργάσιμες ημέρες για τη δυνατότητα υποβολής ενστάσεων προς την Επιτροπή Ενστάσεων Πρακτικής Άσκησης του Τμήματος.

**Άρθρο 9**

**Επικύρωση Αποτελεσμάτων για Πρακτική Άσκηση**

Μετά την ολοκλήρωση αξιολόγησης των πιθανών ενστάσεων από την Τριμελή Επιτροπή Ενστάσεων ανακοινώνονται τα οριστικά αποτελέσματα με τους επιτυχόντες στην ιστοσελίδα του Τμήματος, στην ιστοσελίδα της Πρακτικής Άσκησης του Τμήματος στην Πλατφόρμα Ασύγχρονης Τηλεκπαίδευσης (DUTHNET eClass) καθώς και στη διεύθυνση <https://www.facebook.com/praktikiduth/>του Γραφείου Πρακτικής Άσκησης του ΔΠΘ και αποστέλλονται οι ονομαστικές καταστάσεις με τα πλήρη στοιχεία των επιτυχόντων φοιτητών/τριων στο Γραφείο Πρακτικής Άσκησης του ΔΠΘ.

**Άρθρο 10**

**Πρακτική άσκηση μέσω του προγράμματος ERASMUS+**

Στο πλαίσιο του προγράμματος Erasmus+ μπορούν να μετακινηθούν για πρακτική άσκηση, οι φοιτητές/τριες καθώς και οι πρόσφατα απόφοιτοι μέσα στον πρώτο χρόνο από την αποφοίτησή τους.

Σκοπός του προγράμματος είναι η απόκτηση επαγγελματικής εμπειρίας σχετικής με το αντικείμενο σπουδών, η γνωριμία των απαιτήσεων της ευρωπαϊκής αγοράς και η κατανόηση των οικονομικών και πολιτισμικών συνθηκών των άλλων ευρωπαϊκών χωρών.

Η διάρκεια μετακίνησής τους για πρακτική άσκηση συνυπολογίζεται στο ανώτατο όριο των 12 μηνών ανά κύκλο σπουδών, κατά τη διάρκεια του οποίου αιτούνται.

Οι φοιτητές που ενδιαφέρονται να πραγματοποιήσουν μια περίοδο πρακτικής άσκησης μετά την απόκτηση του πτυχίου τους, θα πρέπει να καταθέσουν αίτηση κατά το τελευταίο έτος σπουδών τους και πριν την απόκτηση του πτυχίου τους.

Σημειώνεται ότι τόσο η αίτηση όσο και η επιλογή των φοιτητών που θέλουν να μετακινηθούν ως πρόσφατοι απόφοιτοι πρέπει να γίνει όσο έχουν τη φοιτητική ιδιότητα.

 Οι υποτροφίες χορηγούνται για περίοδο πρακτικής άσκησης στο εξωτερικό η οποία μπορεί να κυμαίνεται μεταξύ δύο (2) και δώδεκα (12) μηνών. Στο Δ.Π.Θ. συνιστάται η μετακίνηση για διάστημα 3 - 4 μηνών.

 Η τοποθέτηση φοιτητών για πρακτική άσκηση σε επιχειρήσεις υποστηρίζει την ανάπτυξη των επαγγελματικών δεξιοτήτων των φοιτητών και για αυτό το λόγο το αντικείμενο της πρακτικής άσκησης στο εξωτερικό θα πρέπει να είναι σχετικό με το αντικείμενο σπουδών τους στο Δ.Π.Θ.

 Η περίοδος πρακτικής άσκησης Εrasmus+/Traineeships στο εξωτερικό αναγνωρίζεται πλήρως εφόσον περιλαμβάνεται αντίστοιχη περίοδος στο πρόγραμμα σπουδών του φοιτητή.

|  |
| --- |
| **ΚΕΦΑΛΑΙΟ Ε’** **Χρήση Αιθουσών Διδασκαλίας και Αθλητικών Εγκαταστάσεων** |

**Άρθρο 1**

### Γενικές διατάξεις

Η τάξη, η ησυχία και το ήρεμο κλίμα μέσα στις αίθουσες διδασκαλίες και των αθλητικών χώρων εκπαίδευσης είναι προϋποθέσεις αρμονικής συνεργασίας διδασκόντων-φοιτητών.

Οι διδάσκοντες θα πρέπει να καλλιεργούν την αίσθηση ευθύνης στους φοιτητές σε ό,τι αφορά στην ποιότητα του χώρου των αιθουσών και των αθλητικών χώρων εκπαίδευσης.

Η χρήση των αιθουσών και των αθλητικών χώρων εκπαίδευσης για διδακτικούς σκοπούς έχει προτεραιότητα.

Προς ενημέρωση διδασκόντων και φοιτητών το πρόγραμμα διδασκαλίας-χρήσης των αιθουσών και των αθλητικών χώρων εκπαίδευσης είναι αναρτημένο από τη Γραμματεία στην πόρτα κάθε αίθουσας.

Για τη σωστή χρήση των αιθουσών και αθλητικών εγκαταστάσεων θα πρέπει οι χρήστες (διδάσκοντες και φοιτητές) να σέβονται τον κανονισμό χρήσης των αιθουσών. Μη επιτρεπτή χρήση του χώρου μπορεί να συνεπάγεται μελλοντικά την απώλεια της χρήσης της αίθουσας ή του αθλητικού χώρου εκπαίδευσης.

Δεν επιτρέπονται τα διαφημιστικά φυλλάδια ιδιωτών στους χώρους του ΤΕΦΑΑ.

Δεν επιτρέπεται η αφισοκόλληση και η ανάρτηση πανό στα κτίρια του ΤΕΦΑΑ. Επιτρέπεται μετά από απόφαση της Γ.Σ. η ανάρτηση των ανακοινώσεων των φοιτητικών παρατάξεων μόνο σε κινητά πλαίσια (καθορίστηκαν 3 κινητά πλαίσια).

Δεν επιτρέπεται το κάπνισμα στις αίθουσες διδασκαλίες, αθλητικούς χώρους καθώς και στον αίθριο χώρο του Τ.Ε.Φ.Α.Α. σύμφωνα με την ισχύουσα νομοθεσία.

Δεν επιτρέπεται να αφήνονται τα κινητά στους πάγκους εργασίας με ηλεκτρονικό εξοπλισμό (αίθουσες πληροφορικής).

Δεν επιτρέπεται το φαγητό, τα ροφήματα και οι χυμοί στις αίθουσες διδασκαλίας και στους αθλητικούς χώρους εκπαίδευσης.

**Άρθρο 2**

**Υποχρεώσεις Διδάσκοντα για χρήση αίθουσας διδασκαλίας**

Ο διδάσκων ο οποίος κάνει χρήση της αίθουσας διδασκαλίας είναι υπεύθυνος για την παράδοση του ηλεκτρονικού εξοπλισμού που του παραδόθηκε στην ίδια κατάσταση που τον παρέλαβε.

Ο διδάσκων θα πρέπει να είναι ενήμερος και εξοικειωμένος με την χρήση των υποδομών των αιθουσών (φωτισμός, ηλεκτρονικές κλειδαριές κα).

Ο διδάσκων είναι ο μόνος αρμόδιος:

* για την παραλαβή-παράδοση των κλειδιών των αιθουσών στη Γραμματεία
* για τη σωστή χρήση του ηλεκτρονικού εξοπλισμού των αιθουσών
* για τη σωστή χρήση του ηλεκτρικού εξοπλισμού των αιθουσών
* για την εφαρμογή του ωραρίου διάρκειας των μαθημάτων και των διαλειμμάτων

**Άρθρο 3**

**Υποχρεώσεις Φοιτητών για χρήση αίθουσας διδασκαλίας**

Οι φοιτητές θα πρέπει να βρίσκονται στην αίθουσα διδασκαλίας τουλάχιστον 5 λεπτά από την έναρξη του μαθήματος.

Οι φοιτητές θα πρέπει να απενεργοποιούν τα κινητά τους τηλέφωνα με την είσοδο τους στην αίθουσα διδασκαλίας.

**Άρθρο 4**

**Υποχρεώσεις Διδάσκοντα για χρήση αθλητικών χώρων εκπαίδευσης**

Ο διδάσκων ο οποίος κάνει χρήση της αθλητικής εγκατάστασης είναι υπεύθυνος για την παράδοση του αθλητικού εξοπλισμού που του παραδόθηκε στην ίδια κατάσταση που τον παρέλαβε.

Ο διδάσκων θα πρέπει να είναι ενήμερος και εξοικειωμένος με τη χρήση των υποδομών των εγκαταστάσεων (φωτισμός, ηλεκτρονικές και μηχανικές κλειδαριές κα).

Ο διδάσκοντας είναι ο μόνος αρμόδιος:

* για την παραλαβή-παράδοση των κλειδιών των αθλητικών εγκαταστάσεων από τη Γραμματεία.
* για την σωστή χρήση του ηλεκτρικού και αθλητικού εξοπλισμού των εγκαταστάσεων από τους φοιτητές.
* για την εφαρμογή του ωραρίου διάρκειας των μαθημάτων και των διαλειμμάτων.

**Άρθρο 5**

**Υποχρεώσεις Φοιτητών για χρήση αθλητικών χώρων εκπαίδευσης**

Οι φοιτητές θα πρέπει:

* να βρίσκονται στους αθλητικούς χώρους διδασκαλίας τουλάχιστον 5 λεπτά από την έναρξη του μαθήματος.
* να απενεργοποιούν τα κινητά τους τηλέφωνα με την είσοδο τους στους αθλητικούς χώρους εκπαίδευσης
* να έχουν την απαιτούμενη αθλητική περιβολή.

**Άρθρο 6**

**Λειτουργία χρήσης αθλητικών εγκαταστάσεων**

Οι αθλητικές εγκαταστάσεις του Τμήματος χρησιμοποιούνται για την:

* αντιμετώπιση των εκπαιδευτικών αναγκών και την εξάσκηση των φοιτητών/τριών του Τμήματος Επιστήμης Φυσικής Αγωγής και Αθλητισμού του ΔΠΘ
* εξάσκηση των φοιτητών/τριών των άλλων τμημάτων του ΔΠΘ
* υποστήριξη και ανάπτυξη του αθλητισμού όλων των βαθμίδων εκπαίδευσης
* υποστήριξη και ανάπτυξη του σωματειακού αθλητισμού
* υποστήριξη και ανάπτυξη του αθλητισμού για άτομα με ειδικές ανάγκες
* υποστήριξη και ανάπτυξη του εργασιακού αθλητισμού
* υποστήριξη και ανάπτυξη του στρατιωτικού αθλητισμού και σωμάτων ασφαλείας
* υποστήριξη ψυχαγωγικών, πολιτιστικών, επιστημονικών, συνεδριακών εκδηλώσεων διεθνούς, εθνικού, περιφερειακού, νομαρχιακού επιπέδου και φορέων τοπικού χαρακτήρα.
* πραγματοποίηση εκδηλώσεων και δράσεων μετά από σχετική άδεια την οποία παρέχει το Πανεπιστήμιο.

**Άρθρο 7**

**Ημέρες και ώρες λειτουργίας χώρων εκπαίδευσης**

Οι ημέρες και ώρες λειτουργίας των αθλητικών εγκαταστάσεων για την πραγματοποίηση του εκπαιδευτικού και ερευνητικού έργου είναι Δευτέρα έως Παρασκευή από 07:00-21:30.

Οι ώρες λειτουργίας καθορίζονται ανάλογα με το εκπαιδευτικό και ερευνητικό πρόγραμμα του Τ.Ε.Φ.Α.Α.

Μετά από απόφαση των αρμοδίων οργάνων οι παραπάνω χώροι διατίθενται και τις ημέρες Σάββατο και Κυριακή, για την πραγματοποίηση εκδηλώσεων και δράσεων.

**Άρθρο 8**

**Διαδικασία διάθεσης χώρων**

**πέραν των εκπαιδευτικών και ερευνητικών δράσεων του Τμήματος**

Το Πρυτανικό Συμβούλιο του Δ.Π.Θ. εγκρίνει τη διαδικασία παραχώρησης χώρων του Πανεπιστημίου προς τρίτους για εκδηλώσεις και εξουσιοδοτεί τον εκάστοτε αρμόδιο Αντιπρύτανη Οικονομικών, Προγραμματισμού και Ανάπτυξης, για την υπογραφή του απαραίτητου ιδιωτικού συμφωνητικού. Η διαδικασία δεν αφορά σε παραχωρήσεις που αιτούνται τα μέλη της πανεπιστημιακής κοινότητας του ΔΠΘ.

Η παραχώρηση γίνεται αφού προηγηθεί η περιγραφόμενη διαδικασία η οποία απαιτεί την υποβολή αίτησης από τον ενδιαφερόμενο και το ιδιωτικό συμφωνητικό για τη χρήση των χώρων του Δ.Π.Θ. στο Τμήμα Δημοσίων Σχέσεων του Πανεπιστημίου.

**Άρθρο 9**

**Υποχρεώσεις των φοιτητών, αθλητικών συλλόγων και άλλων ασκούμενων**

Για την είσοδο στους χώρους άσκησης των αθλητικών εγκαταστάσεων πρέπει να τηρούνται οι κανόνες που είναι προϋπόθεση για την ομαλή λειτουργία τους καθώς επίσης και της ασφάλειας των αθλουμένων.

Οι φοιτητές-τριες, οι αθλητές-τριες και οι συνοδοί προπονητές είναι υποχρεωμένοι να τηρούν τις υποδείξεις του προσωπικού και να έχουν κόσμια συμπεριφορά.

Η μη τήρηση του παρόντος κανονισμού λειτουργίας, του πανεπιστημιακού σταδίου και κολυμβητηρίου, του κλειστού γυμναστηρίου και της Μεταλλουργικής, συνεπάγεται την αναστολή ή διακοπή της χρήσης των παραπάνω αθλητικών χώρων μέχρι την εφαρμογή των ισχυουσών διατάξεων.

**Άρθρο 10**

**Λειτουργία Σταδίου, Κλειστού Γυμναστηρίου, Μεταλλουργικής**

*Επιτρέπεται:*

* Η είσοδος μόνον με την επίδειξη της φοιτητικής ταυτότητας ή του πάσο στον αρμόδιο υπάλληλο (φύλακα).
* Η είσοδος μόνον με την παρουσία καθηγητή ή του φύλακα.
* Η είσοδος σε ώρα μαθήματος μετά την έγκριση των διδασκόντων.
* Η χρήση του χλοοτάπητα μόνον τις προβλεπόμενες ώρες του μαθήματος της ειδικότητας ποδοσφαίρου.
* Η χρήση των αθλητικών οργάνων από τους φοιτητές-τριες μόνον με την επίδειξη και κράτηση της ταυτότητας ή του πάσο από τον αρμόδιο υπάλληλο.

*Δεν επιτρέπεται:*

* Η προθέρμανση στον χλοοτάπητα πλην των φοιτητών των ειδικοτήτων ποδοσφαίρου και κλασικού αθλητισμού κατά τη διάρκεια του μαθήματος.
* Η ρίψη της σφαίρας και της σφύρας στον χλοοτάπητα στο μάθημα του κλασικού αθλητισμού.
* Οποιαδήποτε ρίψη εντός της Μεταλλουργικής, στο μάθημα του κλασικού αθλητισμού.
* Η διεξαγωγή του μαθήματος ή αγώνα Χειροσφαίρισης στο κλειστό γυμναστήριο, χωρίς την προηγούμενη τοποθέτηση των δικτύων ασφαλείας, πίσω από τις εστίες
* Η χρήση του χλοοτάπητα μετά από βροχή.
* Η χρήση του ελαστικού τάπητα με ποδοσφαιρικά παπούτσια (τάπες).
* Η χρήση του πρώτου διαδρόμου του ελαστικού τάπητα.
* Η φθορά και καταστροφή των εγκαταστάσεων και των αθλητικών οργάνων από εσκεμμένη ενέργεια.
* Η είσοδος εντός του σταδίου χωρίς λόγο.
* Η απομάκρυνση αθλητικών οργάνων ή εποπτικών μέσων χωρίς την προηγούμενη ενημέρωση του ακαδημαϊκού επόπτη της αντίστοιχης αθλητικής εγκατάστασης..

**Άρθρο 11**

**Κολυμβητήριο**

*Επιτρέπεται:*

* Η είσοδος στο κολυμβητήριο μόνον με την επίδειξη της φοιτητικής ταυτότητας στον αρμόδιο υπάλληλο.
* Η είσοδος στην πισίνα μόνον με την παρουσία καθηγητή ή ειδικευμένου προσωπικού.
* Η είσοδος στην πισίνα μόνον μετά την πραγματοποίηση προηγουμένως ντους με χρήση σαπουνιού ή σαμπουάν.
* Η είσοδος στην πισίνα σε άτομα με ειδικές ανάγκες εφόσον έχουν βεβαίωση ιατρού και συνοδεύονται από υπεύθυνο.
* Η είσοδος στην πισίνα, για εξάσκηση, σε ώρα μαθήματος, μετά την έγκριση των διδασκόντων.\*

*Δεν επιτρέπεται:*

* Η είσοδος στην πισίνα σε άτομα: Με ανοικτές πληγές, σε πάσχοντες από μεταδοτικές ασθένειες, με επιληπτικές κρίσεις, υπό την επήρεια μέθης, που δεν γνωρίζουν κολύμβηση, μετά από χρήση WC, χωρίς την πραγματοποίηση προηγουμένως ντους με ζεστό νερό, χωρίς «σκουφάκι», με βερμούδα, μετά από χρήση αντηλιακών και κάθε είδους αλοιφών, η κολύμβηση περισσοτέρων των15 ατόμων σε κάθε διαδρομή και 20 μικρών στην πισίνα εκμάθησης, η πραγματοποίηση καταδύσεων από τους βατήρες χωρίς την έγκριση και τη παρουσία των υπεύθυνων καθηγητών, το τρέξιμο στο χώρο γύρο από τις πισίνες, οι βουτιές στη πισίνα εκμάθησης.
* Η είσοδος εντός του χώρου της πισίνας σε κανέναν χωρίς λόγο
* Η απομάκρυνση αθλητικών οργάνων ή εποπτικών μέσων χωρίς την προηγούμενη ενημέρωση του επόπτη του κολυμβητηρίου

*Συνιστάται:*

* Η χρήση αθλητικού μαγιό με ανεξίτηλα χρώματα, η χρήση WC πριν την είσοδο στην πισίνα, η ενημέρωση του υπεύθυνου της πισίνας για περιπτώσεις χρόνιων δερματοπαθειών, η χρήση πλαστικής παντόφλας.

*Υποχρεώσεις των ακαδημαϊκών εποπτών:*

* Είναι υπεύθυνοι για την ομαλή λειτουργία των αθλητικών εγκαταστάσεων.
* Συνεργάζονται με το διδακτικό προσωπικό του τμήματος, τους υπαλλήλους φύλαξης και συντήρησης και άλλο βοηθητικό προσωπικό της αντίστοιχης εγκατάστασης καθώς και με τους αρμόδιους των τεχνικών υπηρεσιών του ΔΠΘ.
* Αναφέρουν εγγράφως τα προβλήματα και υποβάλλουν προτάσεις για την εύρυθμη λειτουργία των αθλητικών εγκαταστάσεων στη Γενική Συνέλευση του Τμήματος.
* Με την έναρξη του χειμερινού και θερινού εξαμήνου υποβάλλουν το πρόγραμμα λειτουργίας για έγκριση στη ΓΣ του Τμήματος.
* Ανακοινώνουν με ευθύνη τους το πρόγραμμα στον φύλακα και τους υπαλλήλους του κάθε χώρου οι οποίοι είναι υπεύθυνοι για την εφαρμογή του.
* Το πρόγραμμα αναρτάται, στον πίνακα ανακοινώσεων της αντίστοιχης αθλητικής εγκατάστασης, από τους επόπτες της αθλητικής εγκατάστασης.

*\*Οι ώρες εξάσκησης των φοιτητών-τριών εκτός ωρολογίου προγράμματος θα ορίζονται από τον επόπτη, σε συνεργασία με το Σύλλογο Φοιτητών ‘’Σπύρος Λούης’’*

|  |
| --- |
| **ΚΕΦΑΛΑΙΟ ΣΤ’** **Λειτουργία Αιθουσών Υπολογιστών**  |

Οι αίθουσες υπολογιστών είναι εξοπλισμένες με σταθερούς υπολογιστές και διέπονται από κανονισμό λειτουργίας.

**Άρθρο 1**

**Ώρες χρήσης Αιθουσών Υπολογιστών**

Το ημερήσιο πρόγραμμα των αιθουσών υπολογιστών αποτελείται από τις ώρες διδασκαλίας κατά τις οποίες οι φοιτητές χρησιμοποιούν τον εξοπλισμό για την ανάπτυξη των δεξιοτήτων τους στις Τεχνολογίες Πληροφορίας και Επικοινωνίας (ΤΠΕ).

Οι ώρες λειτουργίας είναι σύμφωνες με το πρόγραμμα σπουδών.

**Άρθρο 2**

# Δικαιώματα χρήσης των Αιθουσών Υπολογιστών

Κάθε χρήστης που χρησιμοποιεί τις αίθουσες υπολογιστών στο πλαίσιο διδασκαλίας μαθημάτων ΤΠΕ θα πρέπει να γνωρίζει και να τηρεί τις ακόλουθες αρχές χρήσης:

* Τις αίθουσες υπολογιστών έχουν δικαίωμα να τις χρησιμοποιούν οι φοιτητές του **Τμήματος Επιστήμης Φυσικής Αγωγής και Αθλητισμού**, για σκοπούς σχετικούς με τη διδασκαλία μαθημάτων του Τμήματος ή την εκπόνηση έρευνας και εργασιών των μαθημάτων τους. Κατά συνέπεια, **στις αίθουσες ΔΕΝ έχουν δικαίωμα να εισέρχονται φοιτητές άλλων τμημάτων ή Σχολών ή άσχετα με το Τμήμα άτομα**, εκτός εάν αυτό έχει επιτραπεί από τους υπεύθυνους διδάσκοντες του Υποτομέα Νέων Τεχνολογιών. **Οι φοιτητές του Τμήματος είναι υποχρεωμένοι να έχουν πάνω τους τη φοιτητική τους ταυτότητα και να την επιδεικνύουν όταν ζητείται από τους διδάσκοντες που έχουν την ευθύνη λειτουργίας των αιθουσών.**
* Η πρόσβαση των χρηστών σε όλους τους υπολογιστικούς πόρους των αιθουσών είναι περιορισμένη και γίνεται δυνατή μόνο με χρήση του λογαριασμού student. Οι φοιτητές επιτρέπεται να χρησιμοποιούν τους πόρους του εργαστηρίου χρησιμοποιώντας αποκλειστικά και μόνο αυτό τον λογαριασμό. Σε κάθε περίπτωση, η ευθύνη χρήσης του υπολογιστή παραμένει στον εκάστοτε χρήστη του λογαριασμού.
* Το πρόγραμμα χρήσης των αιθουσών υπολογιστών προβλέπει την πραγματοποίηση εργαστηριακών μαθημάτων. **Κατά τη διάρκεια αυτών των μαθημάτων, επιτρέπεται η είσοδος ΜΟΝΟ σε αυτούς που ανήκουν στο αντίστοιχο τμήμα, ακόμα και αν υπάρχουν ελεύθερες θέσεις εργασίας**. Εξαιρούνται οι συνοδοί ΑΜΕΑ, για την παρουσία των οποίων έχει αποφασίσει η Συνέλευση του Τμήματος. Οι υπεύθυνοι διδάσκοντες έχουν το δικαίωμα απομάκρυνσης μη προβλεπόμενων ατόμων.
* Οι χρήστες έχουν πρόσβαση αυστηρά στους φακέλους και αρχεία που διατίθενται για ελεύθερη χρήση.

**Άρθρο 3**

# Προσωπικά Δεδομένα

Για λόγους ασφάλειας και τήρησης των κανονισμών λειτουργίας των αιθουσών υπολογιστών, οι υπεύθυνοι διδάσκοντες έχουν τη δυνατότητα και το δικαίωμα πρόσβασης στα δεδομένα των χρηστών του συστήματος (ηλεκτρονικά αρχεία, κίνηση δικτύου, κτλ). Είναι αυτονόητο ότι το διδακτικό προσωπικό κάνει χρήση του δικαιώματος αυτού στον ελάχιστο δυνατό βαθμό, μόνο στην περίπτωση που είναι αναγκαίο για την εκτέλεση της εργασίας του και ποτέ για προσωπικούς λόγους. Σε περίπτωση που οι υπεύθυνοι διδάσκοντες ανακαλύψουν (τυχαία ή μετά από έρευνα ή μετά από καταγγελία χρήστη) περιπτώσεις παραβιάσεως του παρόντος Κανονισμού είναι υποχρεωμένοι να πάρουν τα κατάλληλα μέτρα για την επανόρθωσή τους.

**Άρθρο 4**

# Αποποίηση Ευθυνών

Οι υπεύθυνοι διδάσκοντες μαθημάτων στις αίθουσες υπολογιστών επί συνεχούς βάσεως παίρνουν μέτρα ασφαλείας για αποφυγή μη εξουσιοδοτημένης πρόσβασης, τροποποίησης και καταστροφής προσωπικών αρχείων από τρίτους. Ωστόσο, δεν μπορούν να εγγυηθούν την ασφάλεια των οποιονδήποτε αρχείων που βρίσκονται αποθηκευμένα σ’ αυτά τα συστήματα, η οποία παραμένει ευθύνη των χρηστών.

**Άρθρο 5**

# Χρήση Λογισμικών – Διαδικτύου (Intenet)

Κάθε χρήστης είναι υποχρεωμένος να σέβεται τους κανόνες που προστατεύουν την πνευματική ιδιοκτησία (copyright) όλου του υλικού και του λογισμικού που είναι διαθέσιμα στους υπολογιστές ή από τρίτους. Υπενθυμίζεται ότι σύμφωνα με την υπάρχουσα Ελληνική Νομοθεσία, είναι ποινικό αδίκημα η αντιγραφή λογισμικού χωρίς την άδεια του δικαιούχου. Επίσης, **οι χρήστες δεν έχουν το δικαίωμα εγκατάστασης δικών τους πακέτων λογισμικού ή προγραμμάτων.**

* Δεν επιτρέπεται η εγκατάσταση οποιουδήποτε λογισμικού (εφαρμογών, βοηθητικών προγραμμάτων, παιχνιδιών κτλ) στους υπολογιστές.
* Δεν επιτρέπεται η απεγκατάσταση λογισμικού ή η διαγραφή - μετακίνηση αρχείων που υπάρχουν στους υπολογιστές.
* Δεν επιτρέπεται η οποιαδήποτε αλλαγή ρυθμίσεων στους υπολογιστές συμπεριλαμβανομένων και των αλλαγών στη θέση των εικονιδίων, στα χρώματα της οθόνης και στο υπόβαθρο (background) της επιφάνειας εργασίας.
* Μόνο οι υπεύθυνοι διδάσκοντες των αιθουσών υπολογιστών του Υποτεομέα Νέων Τεχνολογιών έχουν το δικαίωμα εγκατάστασης ή απεγκατάστασης λογισμικού και αλλαγής ρυθμίσεων, διαγραφής - μετακίνησης αρχείων και σε αυτούς πρέπει να απευθύνονται οι χρήστες αν υπάρχει η ανάγκη για τα παραπάνω.
* Απαγορεύεται η χρήση των πόρων των αιθουσών υπολογιστών για διεκπεραίωση εργασιών εμπορικής φύσεως έπ’ αμοιβή, ή εργασιών μη ακαδημαϊκού ή επιστημονικού χαρακτήρα. **Για παράδειγμα απαγορεύεται η χρήση των συστημάτων των αιθουσών υπολογιστών για ηλεκτρονικά παιγνίδια, πρόσβαση σε σελίδες του διαδικτύου μη ακαδημαϊκού, επιστημονικού ή εγκυκλοπαιδικού χαρακτήρα καθώς και η χρήση παράνομων υπηρεσιών όπως προβλέπονται από την Ελληνική Νομοθεσία.**
* Δεν επιτρέπεται η αποστολή ομαδικού μηνύματος ηλεκτρονικού ταχυδρομείου (mail) προς το σύνολο των χρηστών του Πανεπιστημίου καθώς και προς το σύνολο των χρηστών κάποιου άλλου φορέα ή οργανισμού καθώς μπορεί να θεωρηθεί ενέργεια που αποσκοπεί στην δυσλειτουργία του συστήματος.
* Δεν επιτρέπεται η οποιαδήποτε προσπάθεια για απόκτηση πρόσβασης σε υπολογιστικούς πόρους του πανεπιστημίου μας ή άλλου φορέα και οργανισμού αν δεν υπάρχει η σχετική άδεια (unauthorized access).
* Δεν επιτρέπεται οποιαδήποτε προσπάθεια παρακολούθησης της κίνησης δεδομένων και των παραμέτρων του δικτύου οποιουδήποτε συστήματος (φορέα ή χρήστη) καθώς και της διερεύνησης των τρωτών σημείων οποιουδήποτε συστήματος (φορέα ή χρήστη).
* Δεν επιτρέπεται η μετάδοση μέσω δικτύου λογισμικού που μπορεί προξενήσει ζημιά στο σύστημα του πανεπιστημίου, άλλου φορέα, ή άλλου χρήστη.
* Δεν επιτρέπεται η χρήση λογισμικού που αποβλέπει στη υπερφόρτωση, δυσλειτουργία ή καταστροφή άλλων συστημάτων.

**Άρθρο 6**

# Συμπεριφορά χρηστών εντός των Αιθουσών Υπολογιστών

* Σύμφωνα με την ισχύουσα νομοθεσία, **απαγορεύεται ΡΗΤΑ το ΚΑΠΝΙΣΜΑ στις αίθουσες υπολογιστών**.
* **Απαγορεύονται τα αναψυκτικά, οι καφέδες και οποιοδήποτε είδος διατροφής στις αίθουσες υπολογιστών και γενικά απαγορεύεται αυστηρά κάθε είδους ρύπανση**.
* Επειδή η χρήση των υπολογιστών απαιτεί συγκέντρωση προσοχής, **οι χρήστες οφείλουν να είναι ήσυχοι κατά τη διάρκεια της παραμονής στους χώρους των αιθουσών υπολογιστών**. Επίσης, **οι χρήστες είναι ΥΠΟΧΡΕΩΜΕΝΟΙ να έχουν τα κινητά τους τηλέφωνα απενεργοποιημένα κατά τη διάρκεια της παραμονής τους στους χώρους των αιθουσών.**
* Η ακρόαση μουσικής ή άλλου ήχου που παράγεται είτε από τα ηχεία του υπολογιστή είτε από άλλη συσκευή επιτρέπεται μόνο όταν η ένταση του ήχου είναι τέτοια που δεν δημιουργεί όχληση. Γενικά οι χρήστες δεν πρέπει να προκαλούν θόρυβο (μουσική, δυνατή ομιλία) που δυσχεραίνει την εργασία των άλλων χρηστών.
* Η ακαδημαϊκή δεοντολογία και η συναδελφική αλληλεγγύη ορίζει ότι οι έμπειροι χρήστες πρέπει να παρέχουν βοήθεια προς τους άπειρους χρήστες όταν κάτι τέτοιο τους ζητηθεί. Από την άλλη πλευρά όμως οι άπειροι χρήστες πρέπει να μην είναι φορτικοί στις ερωτήσεις τους και να σέβονται τον χρόνο αυτών από τους οποίους ζητούν βοήθεια
* Απαγορεύεται η τοποθέτηση πάνω στους πάγκους ή στους σταθμούς εργασίας κάθε είδους σακιδίου, παλτού και άλλων αντικειμένων, εκτός από σημειώσεις και βιβλία. Οι υπεύθυνοι διδάσκοντες διατηρούν το δικαίωμα να μην επιτρέψουν την είσοδο στους χώρους των αιθουσών υππολογιστών, αντικειμένων τα οποία θεωρούν επικίνδυνα για τον υπάρχοντα εξοπλισμό.
* Δεν επιτρέπεται η σύνδεση/αποσύνδεση καλωδίων και η μετακίνηση μηχανημάτων και περιφερειακών σε άλλη θέση από αυτή που βρίσκονται. Κάθε βλάβη, υλικού ή λογισμικού ή τυχόν ασυνέπεια σε θέματα ασφάλειας που υποπίπτει στην αντίληψη του χρήστη, πρέπει να αναφέρεται άμεσα στον υπεύθυνο διδάσκοντα.
* Μετά το πέρας της εργασίας του, κάθε χρήστης πρέπει να τερματίζει τη λειτουργία του υπολογιστή με κανονικό τρόπο (shutdown) και να κλείνει το ρεύμα τόσο της κύριας μονάδας όσο και της οθόνης. Επίσης να τακτοποιεί τα καθίσματα εργασίας στις προβλεπόμενες θέσεις γραφείου.
* Με το πέρας κάθε εργασίας, οι διδάσκοντες παραμένουν στην αίθουσα μέχρι την αποχώρηση όλων των φοιτητών, ελέγχουν την αίθουσα, κλείνουν τα παράθυρα, θέτουν όλους τους διακόπτες σε θέση μη-λειτουργίας και κλειδώνουν τις πόρτες των αιθουσών υπολογιστών.

**Άρθρο 7**

# Συνέπειες - Κυρώσεις

Οι διδάσκοντες που είναι υπεύθυνοι των αιθουσών υπολογιστών έχουν το δικαίωμα να αφαιρούν, προσωρινά ή και μόνιμα, την άδεια πρόσβασης στους πόρους των αιθουσών από οποιονδήποτε χρήστη καταχραστεί τις υπηρεσίες που του παρέχονται, κακομεταχειρίζεται τα συστήματα και τις συσκευές ή γενικά παραβιάζει έναν ή περισσότερους από τους παραπάνω κανόνες.

Οποιοσδήποτε από τους χρήστες δεν αποδέχεται εξ αρχής ή δεν τηρήσει μετέπειτα τους όρους του παρόντος κανονισμού μέσω της κατ’ επανάληψη καταπάτησης των παραπάνω κανόνων, αυτομάτως χάνει το δικαίωμα εισόδου στους χώρους των αιθουσών υπολογιστών.

Οποιοσδήποτε παραβιάσει την ασφάλεια των συστημάτων, προβεί σε αλλαγές αρχείων και παραμέτρων του συστήματος, προξενήσει οποιασδήποτε μορφής φθορά ή απώλεια σε ηλεκτρονικό ή υλικό εξοπλισμό των αιθουσών υπολογιστών ή εισέρχεται κατά παράβαση των ανωτέρω στους χώρους των αιθουσών, θα διαγράφεται μονίμως απ’ όλα τα Συστήματα του εξοπλισμού των αιθουσών και θα παραπέμπεται αυτόματα στη Συνέλευση του Τμήματος.

**ΠΑΡΑΡΤΗΜΑ**

ΠΑΡΑΡΤΗΜΑ I:

Οδηγός Πρακτικής Άσκησης

στην Πρωτοβάθμια & Δευτεροβάθμια Εκπαίδευση

**Σκοπός:** Η Πρακτική Άσκηση σε σχολεία έχει ως σκοπό να εκπαιδεύσει και να καταστήσει τους φοιτητές ικανούς να ανταποκριθούν στο σύνθετο ρόλο του εκπαιδευτικού στο σημερινό σχολείο. Επιμέρους σκοποί της Πρακτικής Άσκησης είναι:

* Η γνωριμία των φοιτητών /τριών με την καθημερινή σχολική πρακτική μέσα από πραγματικές συνθήκες διδασκαλίας.
* Η εκμάθηση σχεδιασμού και υλοποίησης της Ημερήσιας Γύμνασης και του ετησίου προγραμματισμού κατά εκπαιδευτική βαθμίδα.
* Η γνωριμία και χρήση του αναλυτικού προγράμματος Φυσικής Αγωγής.
* Η εκτίμηση της προσωπικής παιδαγωγικής ικανότητας και η διαχείριση της τάξης.

**Οργάνωση Πρακτικής Εξάσκησης:** Οι φοιτητές/τριες του 4ου έτους κατανέμονται σε τμήματα των 10-14 φοιτητών/τριών. Για κάθε τμήμα υπάρχει ένας/μία υπεύθυνος/η συνοδός καθηγητής/τρια. Η πρακτική εξάσκηση υλοποιείται δύο ώρες διδασκαλίας ανά βδομάδα σε συγκεκριμένες ημέρες και ώρες. Ο φοιτητής/τρια υλοποιεί την πρακτική εξάσκηση σε σχολεία είτε της Πρωτοβάθμιας Εκπαίδευσης είτε της Δευτεροβάθμιας (Γυμνάσια). Η σύνθεση και το πρόγραμμα των τμημάτων σε σχέση με τις άλλες διδακτικές υποχρεώσεις των φοιτητών γίνεται με τέτοιο τρόπο ώστε να αποφεύγονται προβλήματα κατά την προσέλευση και παρακολούθηση άλλων μαθημάτων. Κάθε τμήμα έχει προγραμματιστεί να πραγματοποιήσει συνολικά 26 ώρες πρακτικής εξάσκησης σε χρονικό διάστημα 13 εβδομάδων. Είναι στην ευχέρεια των διδασκόντων να αφιερώσουν ένα περιορισμένο αριθμό ωρών για θεωρητικές διαλέξεις με θεματολογία που αφορούν στον προγραμματισμό του μαθήματος, φροντιστήρια, παρουσίαση VIDEO με τα πιο συνηθισμένα λάθη που παρατηρούνται στην πρακτική εξάσκηση ή κάποια άλλα θέματα που δεν καλύπτονται από τις θεωρητικές εισηγήσεις του μαθήματος.

**Οργάνωση Διδασκαλίας:** Η πρακτική εξάσκηση των φοιτητών/τριών πραγματοποιείται πάντα με την παρουσία του υπεύθυνου καθηγητή/τριας του τμήματος. Την διδασκαλία για κάθε διδακτική ώρα αναλαμβάνει ένας φοιτητής/τρια που ορίζεται λίγο πριν την έναρξη του μαθήματος από τον υπεύθυνο συνοδό καθηγητή/τρια. Οι φοιτητές για κάθε μάθημα πρέπει να προετοιμάζουν δύο *Ημερήσιας Πλάνα* *Γύμνασης* (ΠΗΓ) στο αντίστοιχο ειδικό έντυπο. Τα ΗΠΓ πρέπει να οργανώνονται λαμβάνοντας υπόψη:

 **1. Το γνωστικό αντικείμενο Φ.Α. που διδάσκει εκείνη τη χρονική περίοδο**

 **ο Καθηγητής/τρια Φυσικής Αγωγής του σχολείου.**

 **2. Την υλικοτεχνική υποδομή του σχολείου.**

 **3. Το μαθητικό δυναμικό της τάξης ή του τμήματος.**

 **4. Το αναλυτικό πρόγραμμα του ΥΠΕΠΘ.**

Στην αρχή κάθε διδακτικής ώρας *όλοι οι φοιτητές του τμήματος πρέπει να παραδίδουν στον συνοδό καθηγητή/τρια το ΗΠΓ για διόρθωση και αξιολόγηση.* Τα ΗΠΓ επιστρέφονται διορθωμένα στους φοιτητές/τριες την επόμενη βδομάδα. Οι φοιτητές/τριες πρέπει στη συνέχεια να εναρμονίζονται με τα σχόλια και τις υποδείξεις που αναγράφονται στο ΗΠΓ. Είναι φανερό ότι πριν την υλοποίηση της εκάστοτε πρακτικής διδασκαλίας, πρέπει να προηγείται ενημέρωση των φοιτητών /τριών από τον συνοδό καθηγητή/τρια και τον καθηγητή/τρια Φ.Α. του σχολείου ώστε να λαμβάνουν γνώση των ανωτέρω σημείων. Έτσι αποφεύγεται η δημιουργία προβλημάτων σχετικά με την εύρυθμη λειτουργία του μαθήματος και η παρέμβαση στο πρόγραμμα του καθηγητή Φ.Α. του σχολείου. Τα ΗΠΓ πρέπει να είναι προσαρμοσμένα στις ανάγκες και το επίπεδο των μαθητών. Ο φοιτητής/τρια που ορίζεται υπεύθυνος της διδασκαλίας είναι παράλληλα υπεύθυνος της οργάνωσης του χώρου, του περιεχομένου και της πορείας του μαθήματος. Οι φοιτητές /τριες που υλοποιούν ως διδάσκοντες τη διδασκαλία αξιολογούνται από τον συνοδό καθηγητή/τρια με βάση τα κριτήρια που ορίζονται παρακάτω. Οι φοιτητές /τριες που παρακολουθούν με τον/την υπεύθυνο -η καθηγητή/τρια ως θεατές το μάθημα, σημειώνουν και σχολιάζουν τα σημεία που επιδέχονται βελτίωση, σε ειδικά έντυπα/φόρμες του μαθήματος τα οποία τα έχουν κατεβάσει και εκτυπώσει από το e-class του συγκεκριμένου μαθήματος. Πρέπει δε σε όλη τη διάρκεια της διδασκαλίας να είναι σε ετοιμότητα να παρουσιάσουν εναλλακτικές λύσεις σε θέματα που σχετίζονται με τη διδασκαλία. Στο τέλος γίνεται αξιολόγηση του μαθήματος και σύντομη συζήτηση και προτείνονται λύσεις για αποτελεσματικότερη διδασκαλία.

**Βασικές Αρχές για την Οργάνωση του ΗΠΓ:** Εκτός από την εναρμόνιση του μαθήματος με το αναλυτικό πρόγραμμα του σχολείου, οι φοιτητές/τριες πρέπει να φροντίζουν ώστε τα ΗΠΓ να περιλαμβάνουν ένα πλούσιο και ψυχαγωγικό ασκησιολόγιο το οποίο να είναι προσαρμοσμένο στα ιδιαίτερα αναπτυξιακά χαρακτηριστικά και τις ανάγκες των μαθητών στους οποίους απευθύνονται. Η οργάνωση του μαθήματος πρέπει να ανταποκρίνεται στην υλικοτεχνική υποδομή του σχολείου και τον αριθμό μαθητών του τμήματος. Τα περιεχόμενα πρέπει να επιλέγονται με τέτοια κριτήρια ώστε να μην καταπονούν τους μαθητές και να είναι σύμφωνα με τις κατευθύνσεις του Υπουργείου Παιδείας όπως αυτές ορίζονται στο Αναλυτικό Πρόγραμμα. Ακόμη, τα ΗΠΓ πρέπει να καλύπτουν το σκοπό, το στόχο και τις επιδιώξεις, με βάσει το αντικείμενο διδασκαλίας που έχει οριστεί, σύμφωνα με τις θεωρίες του μαθήματος, καθώς και σύμφωνα με το θεωρητικό υπόβαθρο που έχουν αποκτήσει οι φοιτητές/τριες από τα μαθήματα προηγούμενων ετών φοίτησης τα οποία είναι: Φ.Α. στην Πρωτοβάθμια Εκπαίδευση (Ν137) στο 2ο εξάμηνο, Φ.Α. στη Δευτεροβάθμια Εκπαίδευση (Ν146) στο 3ο εξάμηνο, και Διδακτική Μεθοδολογία (Ν149) στο 3ο εξάμηνο. Τέλος, το μάθημα πρέπει να προάγει την κοινωνικοποίηση, την καλλιέργεια και την ηθική ανάπτυξη όλων των μαθητών/τριών.

**Απουσίες:** Ότι ισχύει και στα άλλα μαθήματα. Επιπλέον, ως απουσία θεωρείται:

 *- Η μη προσέλευση ή η καθυστερημένη προσέλευση στο μάθημα*

* *Η προσέλευση στο μάθημα χωρίς αθλητική περιβολή.*
* *Η πλημμελής προετοιμασία (χωρίς συμπληρωμένο ΗΠΓ)*

**Κριτήρια Αξιολόγησης:** Η αξιολόγηση των φοιτητών/τριών από τους υπεύθυνους καθηγητές/τριες των τμημάτων γίνεται με τα εξής κριτήρια:

 *1. Αποτελεσματικότητα διδασκαλίας (5 βαθμοί).*

 *2. Αρτιότητα των ΗΠΓ που συμπληρώνονται σ’ όλη τη διάρκεια της πρακτικής εξάσκησης (3 βαθμοί).*

 *3. Ο ατομικός φάκελος του κάθε φοιτητή/τριας, ο οποίος περιλαμβάνει ό,τι έχει κάνει ο φοιτητής/τρια κατά τη διάρκεια του εξαμήνου και παραδίδεται στον καθηγητή/τρια του τμήματος που παρακολουθεί, στο τέλος του εξαμήνου (2 βαθμοί).*

**Έντυπο Υλικό:** Οι φοιτητές/τριες μπορούν να ανακτήσουν το αναγκαίο για το μάθημα υλικό από το e-class. Άμεσης προτεραιότητας είναι: 1) Το περίγραμμα του μαθήματος, 2) Έντυπο ΗΠΓ, 3) Παραδειγματικό ΗΠΓ, 4) Κριτήρια αξιολόγησης του ΗΠΓ, 5) Φόρμες παρατήρησης και αξιολόγησης, 6) Οδηγίες που αφορούν στη διεξαγωγή της πρακτικής εξάσκησης, 7) Τα βιβλία Φ.Α. του ΥΠΕΠΘ ([www.ypept.gr](http://www.ypept.gr) ).

**Αρμοδιότητες Υπεύθυνου Καθηγητή/τριας:** Είναι ο αποκλειστικός υπεύθυνος/η του τμήματος κατά τη διάρκεια της πρακτικής εξάσκησης. Οι αρμοδιότητες που τον αφορούν είναι:

* Να φροντίζει έγκαιρα με έγγραφη ειδοποίησή του στον πίνακα ανακοινώσεων της σχολής να ορίσει τις ημερομηνίες εξάσκησης καθώς και τον χώρο της πρώτης συνάντησης του τμήματος.
* Να ενημερώνει τον διευθυντή και τους καθηγητές Φ.Α. του σχολείου που θα πραγματοποιείται η πρακτική εξάσκηση για το πρόγραμμα προσέλευσης των φοιτητών.
* Να ενημερώνει τους φοιτητές/τριες για τα διδακτικά αντικείμενα των μαθημάτων στα σχολεία κατά τις ημέρες προσέλευσης.
* Να προβαίνει σε σχόλια και παρατηρήσεις οι οποίες είναι δεσμευτικές για τους φοιτητές/τριες του τμήματος.
* Να κρατά παρουσιολόγιο.
* Να ελέγχει και να αξιολογεί τη διδασκαλία, τα ΗΠΓ και τους ατομικούς φακέλους με το υλικό των φοιτητών/τριων.

ΠΑΡΑΡΤΗΜΑ II:

Οδηγός Πρακτικής Άσκησης Ειδικοτήτων

 Η *Πρακτική Άσκηση* στο πλαίσιο των Ειδικοτήτων αφορά στην ενασχόληση των φοιτητών/τριών του Τμήματος με το αντικείμενο σπουδών τους στην ειδίκευση που έχουν επιλέξει σε συνθήκες πεδίου και σε χώρους εργασίας. Σκοπός είναι η απόκτηση πρακτικής εμπειρίας και αρχικής επαγγελματικής κατάρτισης. Μέσα από αυτή τη διαδικασία προσδοκάται ότι οι φοιτητές/τριες θα:

* Αποκομίσουν πρακτική εμπειρία πάνω στις τρέχουσες εξελίξεις του αντικείμενου σπουδών τους
* Βιώσουν την εφαρμογή των θεωρητικών γνώσεων στην πράξη
* Αξιολογήσουν τις προσωπικές τους ικανότητες και δεξιότητες σε συνθήκες πεδίου
* Προετοιμαστούν για νέα εργασιακά περιβάλλοντα ή συνθήκες εργασίας

**Βασικές αρχές υλοποίησης της Πρακτικής Άσκησης**

 Η Πρακτική Άσκηση στο πλαίσιο της Eιδικότηταςαποτελεί ξεχωριστό μάθημα, είναι υποχρεωτική για όλους τους φοιτητές -τριες και υλοποιείται στο 4ο έτος σπουδών για όλες τις κατευθύνσεις σπουδών.

Για την Πρακτική Άσκηση των φοιτητών στο πλαίσιο της ειδικότητας απαιτείται προ-συνεννόηση του υπεύθυνου επίβλεψης του φοιτητή/τριας με τον/την υπεύθυνο/η του χώρου/φορέα/συλλόγου/κά που θα κάνει την πρακτική άσκηση ο/η φοιτητής/τρια.

 Η κατανομή των φοιτητών/τριών στους φορείς έχει ως προϋπόθεση την ολοκλήρωση του 1ου κύκλου σπουδών και γίνεται με κριτήριο επιλογής τη βαθμολογία των υποψηφίων σε συγκεκριμένα μαθήματα.

 Η πρακτική άσκηση έχει άμεση συνάφεια τόσο με τα γνωστικά αντικείμενα των μαθημάτων κάθε ειδικότητας όσο και με ειδικότερα ενδιαφέροντα των φοιτητών -τριών. Το αντικείμενο της πρακτικής άσκησης καθορίζεται κατά περίπτωση. Ειδικότερα, η πρακτική άσκηση στο πλαίσιο της ειδικότητας υλοποιείται σύμφωνα με τους κανονισμούς (φοίτησης, αξιολόγησης κά) που διέπουν όλα τα άλλα μαθήματα του Προγράμματος Προπτυχιακών Σπουδών του Τμήματος και εναρμονίζεται με το γνωστικό αντικείμενο της ειδικότητας (σε συνεργασία με τον Υπεύθυνο της Ειδικότητας και τους διδάσκοντες). Η παρακολούθηση και εποπτεία του φοιτητή/τριας γίνεται από έναν διδάσκοντα της ειδικότητας μέσω της συνεργασίας με εκπροσώπους φορέων στους οποίους πραγματοποιείται η πρακτική (προπονητές, διευθυντές φορέων, προέδρους συλλόγων κά).

Η πρακτική άσκηση περιλαμβάνει την εφαρμογή στην πράξη θεωριών, τεχνικών, μεθόδων ή στρατηγικών. Αυτό αποδεικνύεται κατά περίπτωση (για παράδειγμα, αν κάποιος πραγματοποιεί πρακτική άσκηση στην αποκατάσταση καρδιοπαθών θα πρέπει να προσκομίσει τα πρωτόκολλα αξιολόγησης των ασθενών και τα σχέδια των προπονητικών ενοτήτων που εφάρμοσε - αν κάποιος εφάρμοσε μια συγκεκριμένη μέθοδο προπόνησης θα πρέπει να προσκομίσει τα απαραίτητα φύλλα προπόνησης, τις δοκιμασίες κλπ).

**Χρονοδιάγραμμα Υλοποίησης**

Η πρακτική άσκηση υλοποιείται σε εβδομαδιαία βάση και είναι διάρκειας ενός έως δύο ακαδημαϊκών εξαμήνων κατά περίπτωση. Ειδικότερα:

1. Η πρακτική άσκηση στο πλαίσιο της ειδικότητας αφορά σε όλους τους φοιτητές/τριες και υλοποιείται στο 4Ο έτος σπουδών. Η διάρκειά της ως φυσική παρουσία πρέπει να είναι τουλάχιστον 26 ώρες (προτείνονται 13 δίωρες παρουσίες). Ωστόσο, μπορεί να υλοποιηθεί και κατά τη διάρκεια ολόκληρου του ημερολογιακού έτους μετά από απόφαση του υπεύθυνου της ειδικότητας (καλοκαίρι σε κατασκηνώσεις ή σε ειδικά σχολεία, σε περιόδους διακοπών σε χιονοδρομικά κέντρα ή σε υποδομές αναψυχής, σε νοσοκομεία, σε ΚΑΠΗ κά). Επειδή στην πρακτική άσκηση στο πλαίσιο της ειδικότητας δεν υπάρχουν τελικές εξετάσεις, πρέπει να υπολογιστεί ένας συνολικός χρόνος εργασίας του/της φοιτητή/τριας τουλάχιστον 50 ώρες για τη δημιουργία ενός φακέλου (portfolio) που θα περιέχει τρία μέρη, ήτοι: α) απολογιστική έκθεση πρακτικής, και β) αποδεικτικά της πρακτικής (πχ σχέδια μαθήματος, πλάνων άσκησης, προπονητικών μονάδων κά).
2. Η πρακτική άσκηση στο πλαίσιο των φορέων έχει ως προϋπόθεση την ολοκλήρωση του 1ου κύκλου σπουδών των ενδιαφερομένων. Η διάρκειά της ορίζεται κατά περίπτωση.

Για την πρακτική άσκηση στο πλαίσιο της ειδικότητας οι ημερομηνίες καθορίζονται κατά περίπτωση από τους υπευθύνους των ειδικοτήτων. Στο έντυπο της δήλωσης αναφέρονται όλα τα απαραίτητα στοιχεία (θέμα πρακτικής άσκησης, τόπος υλοποίησης και ακριβές χρονοδιάγραμμα) ώστε να καθίσταται δυνατή η παρακολούθηση του φοιτητή/τριας.

 Η διαδικασία συμμετοχής και αξιολόγησης της πρακτικής άσκησης είναι τυποποιημένη και οι φοιτητές -τριες υποβάλλουν σε ειδικά έντυπα τα οποία παρέχονται ηλεκτρονικά:

* Δήλωση πρακτικής άσκησης (μόνο για την *πρακτική άσκηση στο πλαίσιο της ειδικότητας* και *στο πλαίσιο των φορέων*),
* Φύλλο Στοιχείων Επικοινωνίας**,**
* Τελική Απολογιστική Έκθεση: αφορά την πρακτική άσκηση στο πλαίσιο της ειδικότητας και υποβάλλεται στον Υπεύθυνο της Πρακτικής Άσκησης κατά περίπτωση μετά το πέρας της πρακτικής άσκησης. Η έκταση της τελικής απολογιστικής έκθεσης μπορεί να είναι έως 1000 λέξεις (βλ. υπόδειγμα Τελικής Απολογιστικής Έκθεσης).

# Αντικείμενο της Πρακτικής Άσκησης

Το αντικείμενο της πρακτικής άσκησης στο πλαίσιο της ειδικότητας και των φορέων αποφασίζεται από τον Υπεύθυνο της Πρακτικής κατά περίπτωση σε συνεργασία με το φοιτητή/τρια. Στους παρακάτω πίνακες υπάρχουν παραδείγματα για το τι μπορεί να είναι η πρακτική άσκηση και σε ποιους χώρους πραγματοποιείται.

**Πίνακας 1:** Παραδείγματα πρακτικής άσκησης στο *πλαίσιο της ειδικότητας*.

|  |  |
| --- | --- |
| **ΥΠΟΔΕΙΓΜΑΤΑ ΔΡΑΣΤΗΡΙΟΤΗΤΩΝ** | **ΥΠΟΔΕΙΓΜΑΤΑ ΧΩΡΩΝ ΕΦΑΡΜΟΓΗΣ** |
| * Παρακολούθηση, σχεδιασμός και υλοποίηση προπόνησης σε νεαρούς αθλητές ατομικών ή ομαδικών αθλημάτων.
* Παρακολούθηση διαδικασίας εκπαίδευσης/προπόνησης σε διάφορους φορείς.
* Εφαρμογή ή παρακολούθηση νέων τεχνικών άσκησης, προπόνησης ή γενικότερα εξάσκησης δεξιοτήτων (π.χ. τεχνική προπόνησης με τη χρήση πολυμέσων, εξάσκηση ψυχολογικών δεξιοτήτων, κατασκοπία ομάδων, κά).
* Αξιολόγηση αθλητών μέσω φυσιολογικών παραμέτρων μέσα από μετρήσεις εργαστηρίου ή πεδίου.
* Παρακολούθηση και συμμετοχή στην εκπαίδευση ατόμων με ειδικές ανάγκες – Αξιολόγηση ικανοτήτων
* Οργάνωση, υλοποίηση και αξιολόγηση προγραμμάτων αναψυχής και μαζικού αθλητισμού.
* Αποκατάσταση ατόμων με ειδικές παθήσεις
 | * Δίπλα σε πτυχιούχους προπονητές σε ολυμπιακά ή όχι αθλήματα, σε διάφορους χώρους άθλησης στην Ελλάδα.
* Επίσης, δίπλα σε ομοσπονδιακούς προπονητές ή προπονητές εθνικών κλιμακίων κλπ.
* Σε ερευνητικά κέντρα, εργαστήρια Πανεπιστημιακών Τμημάτων κλπ.
* Σε σχολεία/κέντρα ή φορείς που ειδικεύονται στην εκπαίδευση ατόμων με μαθησιακές ή κινητικές δυσκολίες.
* Σε παιδικές κατασκηνώσεις, σε αθλητικά camp, σε ΚΑΠΗ κλπ
* Σε νοσοκομεία, κέντρα αποκατάστασης κά
 |

**Πίνακας 2:** Παραδείγματα πρακτικής άσκησης στο *πλαίσιο των φορέων*.

|  |  |
| --- | --- |
| **ΥΠΟΔΕΙΓΜΑΤΑ ΔΡΑΣΤΗΡΙΟΤΗΤΩΝ** | **ΥΠΟΔΕΙΓΜΑΤΑ ΧΩΡΩΝ ΕΦΑΡΜΟΓΗΣ** |
| * Ενημέρωση-εκπαίδευση σχετικά με την εφαρμογή της άσκησης σε ειδικές κατηγορίες πληθυσμού
* Παρακολούθηση διεξαγωγής δοκιμασίας κόπωσης και άλλων μετρήσεων
* Παρακολούθηση και εφαρμογή προγραμμάτων άσκησης σε ασθενείς με χρόνιες παθήσεις
 | * Σε κέντρα αποκατάστασης ή σε εξειδικευμένα γυμναστήρια
* Σε νοσοκομεία ή διαγνωστικά κέντρα
* Σε δημοτικούς οργανισμούς, σε συλλόγους, σε ΚΑΠΗ
 |

# Τελική απολογιστική έκθεση του φοιτητή -τριας

Στο τέλος της πρακτικής άσκησης ο φοιτητής -τρια έχει την υποχρέωση να συντάξει και να καταθέσει μία έκθεση πεπραγμένων που θα αφορά στη συνολική διαδικασία της πρακτικής άσκησης. Η έκθεση κατατίθεται στον/στην Υπεύθυνο -η της Πρακτικής Άσκησης κατά περίπτωση, που έχει και την ευθύνη για το συγκεκριμένο φοιτητή -τρια.

Η τελική απολογιστική έκθεση πρέπει να περιλαμβάνει:

***1. Συνοπτική περιγραφή του αντικειμένου*** σε έκταση έως 1000 λέξεις. Στην έκθεση θα πρέπει να αναφέρονται μόνο συγκεκριμένα ζητήματα σχετικά με το έργο που πραγματοποιήθηκε. Επίσης, θα πρέπει να υπάρχει συνοπτικά η αναγκαία επιστημονική τεκμηρίωση (όπου αυτό απαιτείται). Η τελική απολογιστική έκθεση πρέπει να έχει συγκεκριμένη δομή (Εισαγωγή – Σκοπός – Διαδικασία – Συμπεράσματα – Προτάσεις – Βιβλιογραφία - Παράρτημα). Η έκθεση θα πρέπει να εστιάζεται κυρίως στα παρακάτω ερωτήματα:

* + - Τι εφάρμοσε, δοκίμασε, παρακολούθησε ή πραγματοποίησε γενικώς, ο/η φοιτητής -τρια.
		- Ποιες είναι οι κυριότερες εμπειρίες που αποκομίστηκαν από την πρακτική άσκηση.
		- Χρησιμότητα αυτών των εμπειριών στην αγορά εργασίας.

***2. Παράρτημα*** όπου μπορεί να συμπεριλαμβάνονται: α) Το συνοπτικό χρονοδιάγραμμα εργασιών, β) Λεπτομέρειες που κρίνονται σημαντικές και δεν είναι δυνατόν να ενσωματωθούν στο κυρίως κείμενο, και γ) Αποδεικτικό υλικό εφόσον κρίνεται απαραίτητο ή ζητηθεί από τον υπεύθυνο της πρακτικής άσκησης κατά περίπτωση.

# Αξιολόγηση της Πρακτικής Άσκησης

 Ο υπεύθυνος διδάσκων για την παρακολούθηση της πρακτικής άσκησης των φοιτητών/τριών αξιολογεί τους φοιτητές που ανήκουν στην ευθύνη του κατά περίπτωση ως εξής: Με βαθμό 1-10. Κάθε ειδικότητα δύναται να ορίσει συγκεκριμένα κριτήρια απόδοσης για την αξιολόγηση του φοιτητή/τριας.

 Ο υπεύθυνος για την πρακτική άσκηση μπορεί να χρησιμοποιήσει διάφορα μέσα για την παρακολούθηση και αξιολόγηση των φοιτητών -τριών. Μερικά απ’ αυτά μπορεί να είναι:

* Ατομική ή ομαδικές συναντήσεις με τους φοιτητές -τριες κατά την διάρκεια της πρακτικής άσκησης.
* Τηλεφωνική επικοινωνία με τον/την επιβλέποντα/ουσα ή τον/την υπεύθυνο/η του χώρου/φορέα που υλοποιείται η πρακτική άσκηση (πχ διευθυντή του νοσοκομείου, του σχολείου, του γυμναστηρίου, της κατασκήνωσης κά).
* Επίσκεψη του/της υπευθύνου της πρακτικής στους χώρους άσκησης.
* Παράδοση αποδεικτικού υλικού (σχέδια μαθημάτων, φύλλα προπόνησης, δεδομένα μετρήσεων, φωτογραφίες, βίντεο κλπ).

# Υπεύθυνοι της Πρακτικής Άσκησης

 Την ευθύνη παρακολούθησης και αξιολόγησης των φοιτητών/τριών που εμπλέκονται στην πρακτική άσκηση έχουν κατά περίπτωση:

1. Στην *Πρακτική Άσκηση στα σχολεία* οι υπεύθυνοι διδάσκοντες κάθε τμήματος.
2. Στην *Πρακτική Άσκηση στο πλαίσιο της Ειδικότητας* οι διδάσκοντες της ειδικότητας
3. Στην *Πρακτική Άσκηση στο πλαίσιο των φορέων* οι υπεύθυνοι των Επιστημονικών Προγραμμάτων ή των Εργαστηρίων κατά περίπτωση.

Οι αρμοδιότητες των υπευθύνων της πρακτικής άσκησης αφορούν:

1. Στην παρακολούθηση,
2. Στον έλεγχο και στην καθοδήγηση των φοιτητών -τριών,
3. Στη συλλογή των εκθέσεων αναφοράς (αν και όπου αυτή απαιτείται),
4. Στην αξιολόγηση της *Τελικής Απολογιστικής Έκθεσης*,
5. Στη συνολική αξιολόγηση του φοιτητή –τριας (όπου απαιτείται).

Οι αρμοδιότητες του υπευθύνου καθηγητή για την πρακτική άσκηση αρχίζουν από τη στιγμή που ο φοιτητής -τρια έχει αποφασίσει τι θα κάνει και έχει καταθέσει την αίτησή του. Στην πρώτη συνάντηση και μετά την ενημέρωση από τον υπεύθυνο καθηγητή, ο/η φοιτητής καταθέτει την αίτηση με πλήρη στοιχεία. που θα συνοδεύεται από μια συνοπτική πρόταση (300-500 λέξεις) για το αντικείμενο της πρακτικής.

****

**ΔΗΛΩΣΗ ΠΡΑΚΤΙΚΗΣ ΑΣΚΗΣΗΣ**

**Ακαδημαϊκό έτος 2019 – 202…**

|  |  |
| --- | --- |
| **Υπεύθυνος της πρακτικής άσκησης:** | Ονοματεπώνυμο Διδάσκοντα |
| **Ονοματεπώνυμο:** | Ονοματεπώνυμο Φοιτητή |
| **ΑΕΜ:** |  |
| **Η πρακτική άσκηση εκπονείται στο πλαίσιο:** | Της ειδικότητας …………………….. |
| **Τίτλος πρακτικής άσκησης:** | Γράψτε έναν γενικό τίτλο για την Πρακτική σας Άσκηση |
| **Φορέας:** | Σχολείο, ομάδα, εργαστήριο, νοσοκομείο, κατασκήνωση (αναφέρετε συγκεκριμένα) |
| **Τόπος υλοποίησης:** | Στάδιο πόλης, Γυμναστήριο …… κλπ |
| **Περίοδος υλοποίησης:** | Από… μέχρι… |
| ***Περιγραφή*:** Γράψτε συνοπτικά τι ακριβώς θα κάνετε (μέχρι 500 λέξεις). |
| **Ημερομηνία: / /20…** |
|  . . . . . . . . . . . . . . . . . . . . . . . . .. . . . . . . ….. **Όνομα και υπογραφή Επιβλέποντα Καθηγητή** | . . . . . . . . . . . . . . . . . . . . . . . . .. . . . . . .….. Όνομα και υπογραφή του/της φοιτητή /τριας |

# ΣΤΟΙΧΕΙα ΕΠΙΚΟΙΝΩΝΙΑΣ με τον υπευθυνο χωρου

# της ΠΡΑΚΤΙΚΗΣ ΑΣΚΗΣΗΣ

|  |  |
| --- | --- |
| **Επίθετο:** |  |
| **Όνομα:** |  |
| **Φορέας:** |  |
| **Διεύθυνση:** |  |
| **Τηλέφωνα:** | α. | β. |
| **Ηλεκτρονική διεύθυνση (e-mail)** |  |

**Σημείωση:** Η συμπλήρωση των παραπάνω στοιχείων είναι υποχρεωτική.

# ΑΝΑΛΥΤΙΚΟ ΧΡΟΝΟΔΙΑΓΡΑΜΜΑ ΠΡΑΚΤΙΚΗΣ ΑΣΚΗΣΗΣ

|  |  |  |  |  |  |  |
| --- | --- | --- | --- | --- | --- | --- |
|  | **ΕΒΔΟΜΑΔΑ 1** | **ΕΒΔΟΜΑΔΑ 2** | **ΕΒΔΟΜΑΔΑ 3** | **ΕΒΔΟΜΑΔΑ 4** | **ΕΒΔΟΜΑΔΑ 5** | **ΕΒΔΟΜΑΔΑ 6** |
| **Από… μέχρι…** | **Από… μέχρι…** | **Από… μέχρι…** | **Από… μέχρι…** | **Από… μέχρι…** | **Από… μέχρι…** |
| **Δευτέρα** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Τρίτη** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Τετάρτη** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Πέμπτη**  | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Παρασκευή** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Σάββατο** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Κυριακή** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Σύνολο ωρών πρακτικής άσκησης κατά εβδομάδα** | …………….Ώρες | …………….Ώρες | …………….Ώρες | …………….Ώρες | …………….Ώρες | …………….Ώρες |

**Παρατηρήσεις:** Στην πρώτη γραμμή συμπληρώστε τον αύξοντα αριθμό της εβδομάδας της πρακτικής άσκησης. Στην δεύτερη γραμμή συμπληρώστε τις συγκεκριμένες ημερομηνίες της εβδομάδας. Στην τρίτη γραμμή συμπληρώστε για κάθε ημέρα: α) τον τόπο, β) τον φορέα και γ) τον ακριβή χρόνο υλοποίησης της πρακτικής άσκησης.

|  |  |  |  |  |  |  |
| --- | --- | --- | --- | --- | --- | --- |
|  | **ΕΒΔΟΜΑΔΑ 7** | **ΕΒΔΟΜΑΔΑ 8** | **ΕΒΔΟΜΑΔΑ 9** | **ΕΒΔΟΜΑΔΑ 10** | **ΕΒΔΟΜΑΔΑ 11** | **ΕΒΔΟΜΑΔΑ 12** |
| **Από… μέχρι…** | **Από… μέχρι…** | **Από… μέχρι…** | **Από… μέχρι…** | **Από… μέχρι…** | **Από… μέχρι…** |
| **Δευτέρα** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Τρίτη** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Τετάρτη** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Πέμπτη**  | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Παρασκευή** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Σάββατο** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Κυριακή** | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: | Τόπος:Φορέας:Χρόνος: |
| **Σύνολο ωρών πρακτικής άσκησης κατά εβδομάδα** | …………….Ώρες | …………….Ώρες | …………….Ώρες | …………….Ώρες | …………….Ώρες | …………….Ώρες |

****

**ΤΕΛΙΚΗ ΑΠΟΛΟΓΙΣΤΙΚΗ ΕΚΘΕΣΗ**

**Ακαδημαϊκό έτος 201… – 202…**

**Τίτλος Πρακτικής Άσκησης:**

**Φορέας στον οποίο υλοποιήθηκε:**

**Του/της**

**(το όνομά σας εδώ)**

|  |  |
| --- | --- |
| **Επιβλέπων Καθηγητής της Πρακτικής Άσκησης:** |  |

Ημερομηνία υποβολής δήλωσης συμμετοχής στην πρακτική άσκηση: …. /……/

###### Κομοτηνή ….. /….. /